text:
रतिहा मं गहिर अऊ बढ़िया नींद शीला बाघमारे सेती अब सुरता के बात बन गे हवय.
भुईंय्या मं बिछाय गोधड़ी मं पालथी मारे बइठे 33 बछर के शीला कहिथें, “रतिहा मं गहिर नींद सुते मोला न जाने कतक बछर बीत गे हवय.” ओकर ललियाय जरत आँखि मं भारी तकलीफ झलकत हवय. उसनिंदा रतिहा के लंबा बखत ला बतावत ओकर हिचकी फूट परथे अऊ सरा देह भारी कांपे ला लागथे. वो ह अपन आप ला भारी रोके के कोसिस करथे, “मंय रात भर रोवत रहिथों, मोला लागथे... मोला लागथे के कऊनो मोर घेंच ला दबावत हवय.”
शीला, महाराष्ट्र के बीड जिला के राजुरी घोड़का गांव के बहिर इलाका मं रहिथे, बीड सहर ले ये जगा ह करीबन 3 कोस दूरिहा हवय. ईंटा ले बने दू खोली के घर मं जब वो ह अपन घरवाला मानिक अऊ तीन लइका कार्तिक, बाबू अऊ रुतुजा के बगल मं जब सुते के कोसिस करत कलथत रहिथे, त ओकर दबे रोवई ले सब्बो के नींद टूट जाथे. वो ह कहिथे, “मोर रोवई दूसर के नींद मं दिक्कत के कारन बन जाथे, तब मंय अपन आंखी ला मूंदे कलेचुप सुते के कोसिस करथों.”
फेर न त नींद परय, अऊ न त आंसू थमे.
शीला बताथें, “हर घड़ी मनटूटहा अऊ तनाव मं रहिथों.” वो ह थोकन ठिठक जाथे, फेर वो ह चिड़चिड़ी कस लागथे, “ये सब्बो मोर बच्चादानी हेरवाय के बाद ले सुरु होइस, मोर जिनगी अब हमेसा सेती बदल गे हवय.” साल 2008 मं जब आपरेसन करके ओकर कोख ला हेरे गे रहिस, तब वो ह सिरिफ 20 बछर के रहिस. ओकर बाद ले वो ह अवसाद, उसनिंदा, चिड़चिड़ीयाय अऊ कतको सरीर के दीगर पीरा अऊ दरद ले जूझत हवय, जऊन ह भारी लंबा समे तक ले ओकर संग रहिथें.
कतको पईंत मंय अपन लइका मन के ऊपर बेबात के बगिया जाथों, वो सब्बो मया के संग मोला पूछत रहिथें, त ले घलो मंय नरियावत ओकर जुवाब देथों. शीला जब ये कहिथे त ओकर चेहरा मं बेबसी साफ झलक परथे. “मंय सिरतोन बनेच कोसिस करथों के अपन गुस्सा ला काबू मं रखे सकंव. मोर समझ मं नई आवय के मंय अइसने बेवहार काबर करथों.”
मानिक संग बिहाये बखत वो ह सिरिफ 12 बछर के रहिस, 18 बछर के होवत ले शीला ह तीन लइका के महतारी बन गे.
वो अऊ मानिक, तऊन करीबन 8 लाख ‘ऊस-तोड कामगार’ मन मं सामिल हवंय जऊन मन छे महिना कुसियार कटाई के बखत मं मराठवाड़ा इलाका ले प्रवासी रोजी मजूर के रूप मं पलायन करथें, अऊ मार्च ले अक्टूबर के महिना तक ले बुड़ती महाराष्ट्र अऊ कर्नाटक के कुसियार खेत मन मं रहिथें अऊ बूता करथें. साल के बाकि महिना मं शीला अऊ मानिक, जेकर करा अपन खेत नई ये, अपन धन तीर-तखार के गाँव मन मं खेत मजूरी करथें. वो मन नव बौद्ध समाज के आंय.
आपरेसन ले बच्चादानी हेरवाय के बाद के दिक्कत अऊ बीमारी, महाराष्ट्र के ये इलाका मं कऊनो बड़े बात नई ये. साल 2019 मं राज सरकार डहर ले बनाय एक सात झिन के कमेटी के काम ये इलाका मं अचानक ले बढ़े गरभ के बीमारी मन के कारन के पड़ताल करे ला रहिस. ये मं अधिकतर माइलोगन मन बीड मं कुसियार के खेत मन मं मजूरी करेइय्या बनिहारिन रहिन. कमेटी के कहना रहिस के बीमार माइलोगन मन देह अऊ मन के रोग-रई ले जूझत रहिन.
कमेटी के अध्यक्ष डॉ. नीलम गोर्हे रहिन, जऊन ह महाराष्ट्र विधानसभा मं वो बखत उप सभापति रहिन. कमेटी ह अपन सर्वेक्षण के काम 2019 के जून-जुलाई महिना मन मं करिस अऊ ये बखत मं जिला मं कुसियार कटाई के समे मं कम से कम एक बेर आय 82,309 बनिहारिन मन के ऊपर सर्वेक्षण करिस. सर्वेक्षण मं ये सार निकरिस के जऊन 13,861 माइलोगन मन के बच्चा दानी हेरे गे रहिस वो मन ले 45 फीसदी ले जियादा, यानि 6,314 माई लोगन मन ला कऊनो न कऊनो मानसिक धन सरीर के समस्या ले गुजरे ला परे रहिस. ये मं खासकरके उसनिंदा, अवसाद, बिगड़े बेवहार, अऊ पीठ जोड़ मं दरद जइसने दिक्कत मन सामिल रहिन.
बच्चादानी ला हेरवाय के आपरेसन जटिल प्रक्रिया आय अऊ देर-सबेर माईलोगन मन के देह मं येकर उल्टा असर परे तय आय. ये कहना आय मुम्बई के स्त्रीरोग विशेषज्ञ और वीएन देसाई म्युनिसिपल जनरल हॉस्पिटल के डॉ. कोमल चौहान के. डॉ. चौहान कहिथें, “डाक्टरी भाखा मं ये आपरेसन सेती होय रजोनिवृत्ति आय.”
आपरेसन के बाद के बछर मं, शीला जोड़ मन मं दरद, मुड़पीरा, पीठ दरद, अऊ सरलग थकान जइसने देह के बीमारी मन ले जूझत आवत हवंय. वो ह कहिथे, “हर दू-तीन दिन मं, मोला भारी दरद रहिथे.”
दरद खतम करे मलहम अऊ खाय के गोली ले सिरिफ तुरते राहत मिलथे. वो ह डिक्लोफेनैक जेल के एक ठन ट्यूब ला दिखावत कहिथे, “मंय अपन माड़ी अऊ पीठ के दरद सेती, महिना मं ये मलहम के दू ठन ट्यूब बिसोथों.” ये मं महिना मं 166 रूपिया लाग जाथे. डॉक्टर डहर ले लिखे कुछु गोली घलो वो हा खाथें. वो ला महिना मं दू बेर ग्लूकोज के बाटल चढ़ाय जाथे, जेकर ले वोला कमजोरी अऊ थकान मं राहत मिल सकय.
अपन घर ले करीबन एक किलोमीटर दूरिहा एक निजी दवाखाना जाय अऊ दवई बिसोय मं हरेक महिना मं 1,000 ले 2,000 रूपिया खरचा करे ला परथे. बीड के सिविल अस्पताल ओकर गाँव के 3 कोस दूरिहा हवय, येकरे सेती निजी दवाखाना मं इलाज करवाय ओकर बर जियादा सुभीता अऊ सस्ता हवय. “गाड़ी-घोड़ा (आय-जाय) मं अतका पइसा खरचा करके ओतकी दूरिहा कऊन जाही?”
दवई ओकर मन के भाव ला काबू करे मं कऊनो काम नई आवय. “अतक सारा दिक्कत मन के संग जियंत रहय के मोला कऊनो मतलब समझ मं नई आवय?”
मुंबई के मनोचिकित्सक डॉ. अविनाश डीसूजा कहिथें के देह मं गलत असर ला छोड़ के, बच्चादानी हेर देय के बाद हारमोन स्तर मं जऊन ऊँच नीच होथे ओकर नतीजा मरीज ला भयंकर अवसाद अऊ तनाव के समस्या ले गुजरे ला परथे. वो हा आगू कहिथें के कोख के आपरेसन धन अंडाशय के बेअसर होय ले जुरे बीमारी मन के कम जादा होय ह हरेक रोगी मं अलग-अलग होथे. “कुछु माइलोगन ऊपर येकर खराब असर भारी गहिर ले होथे अऊ कुछेक माईलोगन मन मं येकर मामूली लच्छन दिखते.”
आपरेसन के बाद घलो शीला ह प्रवासी मजूर बनके बूता करत हवय. कुसियार के कटई सीजन मं वो ह मानिक के संग कुसियार काटे बुड़ती महाराष्ट्र जाथे. वो ह अपन परिवारला धरके कोल्हापुर मं कुसियार पेराई वाले फैक्ट्री मं जाथे, जऊन ह बीड़ ले करीबन 150 कोस दूरिहा हवय.
शीला ह आपरेसन ले पहिली के दिन ला सुरता करत कहिथे, “हमन जम्मो दिन 16 ले 18 घंटा बूता करत रहेन अऊ करीबन दू टन कुसियार हरेक दिन काट लेवत रहेन.” कटाय कुसियार के एक टन के बदले वो मन ला 280 रूपिया ‘कोयटा’ के दर ले मजूरी मिलत रहिस. ‘कोयटा’ आखर के मतलब आय वो हंसिया जऊन ह सात फीट ऊंच कुसियार ला काटे मं बऊरे जाथे. फेर बोलचाल के भाखा मं ये आखर ह तऊन जोड़ा सेती बन गे हवय, जेन मन संग मिलके कुसियार काटथें. दू झिन के एक मजूर ला ठेकेदार ह एकमुश्त पइसा बयाना मं देथें.
शीला कहिथे, “छे महिना मं हमन 50,000 ले 70,000 रूपिया कमा लेवत रहेन.” फेर बच्चादानी के आपरेसन के बाद ये जोड़ा सेती रोज के एक टन कुसियार काटे अऊ दोहारे घलो मुस्किल हो गे हवय. “मंय भारी बोझा उठाय सकत नई यों, अऊ कटाई के बूता घलो पहिली जइसने फुर्ती ले नई करे सकत हवंव.”
फेर शीला अऊ मानिक ह साल 2019 मं 30 फीसदी सलाना बियाज मं 50,000 रूपिया बयाना मं लेय रहिन, जेकर ले घर के मरम्मत कराय सकेंय. तऊन करजा ला सोझे सेती वो मन के बूता करत रहे ह जरूरी हवय. शीला कहिथे, ‘ये ह सिरावतेच नई ये.”
*****
माईलोगन बर वो मन के महवारी बखत कुसियार के खेत मं हाड़ तोड़ मिहनत भारी चुनौती होथे. वो मन सेती खेत मं कऊनो पखाना धन नहानीखोली नई होवय, वो मन के रहे बसे के बेवस्था घलो भारी खराब अऊ काम चलाय के जइसने रथे. “कोयटा’ जऊन मन के संग वो मन के लइका मन घलो रहिथें, कुसियार फेक्टरी अऊ खेत के तीर बने तंबू मं रहिथें, शीला सुरता करथे, “पाली (महवारी) के दिन मन मं बूता करे भारी मुस्किल रहिस.”
एक दिन के नागा के घलो दाम देय ला परत रहिस, अऊ मुकादम (मजूर ठेकदार) तऊन दिन के रोजी हरजा मं काट लेवत रहिस.
शीला बताथें के कटाई बूता करेइय्या बनिहारिन मन खेत मं सूती के जुन्ना पेटीकोट के कपड़ा के पैड बनाके फिर के जाथें. वो मं वोला बिन बदले 16 घंटा तक ले बूता करत रहिथें. वो ह कहिथें, “मंय वोला सरा दिन बूता करे के बाद बदलत रहेंव. वो ह भारी ओद्दा हो गे रहय अऊ ओकर ले खून निथरे लगत रहय.”
साफ-सफई के भरपूर सुविधा नई रहे सेती अऊ बऊरे पैड ला धोय सेती भरपूर पानी नई होय सेती धन वो ला सूखाय सेती जगा नई होय के कारन, वो ह अक्सर ओद्दा पैड बऊरत रहिन. “ये ह भारी बस्सावत रहय, फेर वोला घाम मं सूखाय ह मुस्किल रहिस, काबर तीर मं बनेच अकन मरद मन रहत रहिन.” वो ला सेनेटरी पैड के बारे मं कऊनो जानकारी नई रहिस. वो ह बताथें, “येकर बारे मं त मोला तब पता चलिस जब मोर बेटी के महवारी सुरु होईस.”
वो ह 15 बछर के रुतुजा बर बज़ार ले सेनेटरी पैड बिसोथे. “ओकर सेहत के मामला मं मंय कऊनो खतरा मोल ले नई चाहंव.”
साल 2020 मं माई किसान मन के हक के बात रखेइय्या पुणे के मकाम नांव के माई लोगन मन के संगठन मन मिलके एक ठन सर्वे रपट जारी करे रहिन, जऊन मं कुसियार कटेइय्या 1,042 माइलोगन मन ले भेंट-घाट के नतीजा बताय गे रहिस. ये भेंट-घाट महाराष्ट्र के आठ जिला मं करे गे रहिस. रपट के मुताबिक, कुसियार कटेइय्या 83 फीसदी माईलोगन मन महवारी बखत कपड़ा बऊरत रहिन. सिरिफ 59 फीसदी माई लोगन करा ये कपड़ा धोय सेती पानी के सुविधा रहिस, फेर 24 फीसदी माईलोगन ओद्दा कपड़ा ला दुबारा बऊरत रहिन.
सेहत सेती खराब ये तरीका कतको स्त्री रोग अऊ दूसर समस्या, जइसने भारी खून जाय अऊ पीरा वाले महवारी के सबले बड़े कारन आय. शीला कहिथें, “मोर पेट के तरी जगा मं सहन ले बहिर दरद रहय, अऊ सफेद पानी घलो जावत रहिस."
डॉ. चौहान कहिथें, बिन साफ-सफई महवारी ले संक्रमन होय हा बहुत समान्य बात आय, अऊ येला मामूली इलाज ले बने करे घलो जाय सकत हवय. “बच्चादानी हेरवाय सबले बड़े उपाय नो हे, फेर कैंसर, यूटेराइन प्रोलैप्स या फाइब्रोआयड्स के हालत मं ये आखिरी इलाज आय.”
माईलोगन बर वो मन के महवारी बखत कुसियार के खेत मं हाड़ तोड़ मिहनत भारी चुनौती होथे. वो मन सेती खेत मं कऊनो पखाना धन नहानीखोली नई होवय, वो मन के रहे बसे के बेवस्था घलो भारी खराब अऊ काम चलाय के जइसने रथे
शीला अपन नांव मराठी मं लिखे ला छोड़, पढ़े-लिखे बिल्कुले नई जानय, वो ला ये बारे मं पता घलो नई रहिस के संक्रमन के इलाज करे जा सकत रहिस. दूसर बनिहारिन मन के जइसने वो ह घलो बीद के एक ठन निजी अस्पताल मं ये आस ले गे रहिस के दवई ले ले ओकर दरद ले राहत मिलही अऊ ओकर बूता घलो चलत रही अऊ ठेकदार ला हर्जा देय ले घलो बांच जाही.
अस्पताल मं एक झिन डॉक्टर ह वोला चाटे रहिस के वो ला कैंसर हो सकथे. शीला सुरता करत बताथे, खून के कऊनो जाँच नई धन सोनोग्राफी नई होइस. वो ह मोला सीधा कहिस के मोर बच्चादानी मं छेदा हवंय. अऊ मंय पांच छे महिना मं कैंसर ले मर जाहूँ. अब डर के मारे वो ह आपरेसन सेती राजी हो गे. वो ह कहिथे, “उहिचे दिन कुछु घंटा बीते डॉक्टर ह मोर घरवाला ला मोर हेरे बच्चादानी ला दिखावत कहिस के ये छेदा मन ला देख.”
शीला हा अस्पताल मं सात दिन तक ले रहिस. मानिक ह अपन बचे पइसा अऊ मितान-रिस्तेदार मन ले करजा ले के इलाज के 40,000 रूपिया खरचा करे रहिस.
बीड के एक झिन सामाजिक कार्यकर्ता अशोक तांगडे कहिथें, “अइसने अधिकतर आपरेसन निजी अस्पताल मनेच मं करे जाथें.” तांगडे कुसियार मजूर मन के हक सेती काम करथें. “ये ह एक अमानवीय काम आय के डॉक्टर ह बिना कऊनो ठोस मेडिकल कारन ले अइसने बड़े आपरेसन के खतरा मोल लेथें.”
सरकार के बनाय समिति ह ये बात के पुष्टि करे हवय के सर्वे के 90 फीसदी माइलोगन मन अपन आपरेसन निजी अस्पताल मं कराय हवंय.
शीला ला आपरेसन के बाद होय खराब असर बाबत कऊनो जानकारी नई देय गीस. वो ह कहिथे, “मंय महवारी के झंझट ले अब पूरा पूरी बच गे हवंव, फेर मंय जिनगी के सबले तकलीफ वाले दिन ले गुजरत हवंव.”
मजूरी काटे के डर, मजूर ठेकादार मन के लूट-खसोट नीति, अऊ पइसा के लोभी निजी सर्जन मन के जाल में फंसे बीड ज़िला के कुसियार कटेइय्या माई मजूर मन करा दूसर ला बताय बस इही कहिनी हवय.
*****
शीला के घर ले दू कोस दूरिहा काठोडा गांव के लता वाघमारे के कहिनी कऊनो अलग नहीं ये.
32 बछर के लता कहिथे, “मोला अपन जियें के कऊनो खुसी नई होवय.” वो ला अपन बच्चा दानी तब हेरवाय ला परे रहिस जब वो ह सिरिफ 20 बछर के रहिस.
अपन घरवाला रमेश के संग अपन संबंध ला बतावत वो ह कहिथे, “हमर दूनो के मंझा मं मया जइसने कऊनो चीज बांचे नई रह गे हवय.” ओकर आपरेसन के बछर भर बाद ले ओकर हालत बदरे लगिस. वो ह हर बखत चिड़चिड़ी रहे लगिस अऊ वो ह अपन घरवाला ले दूरी बना लीस.
लता बताथे, “जब घलो वो ह मोर तीर आय के कोसिस करत रहिस, मंय ओकर ले मुंह फेर लेवंव. हम दूनो मं इही बात ला लेके झगरा होवत रहिस अऊ हमन एक दूसर ऊपर नरियावत रहेन.” वो ह कहिथे के देह के जरूरत ला सरलग ठुकराय के बाद ले ओकर घरवाला ला घलो लता ले लगाव नई ये. “अब त वो ह मोर ले सीधा मुंह बात तक ले नई करय.”
खेत मजूरी करे बूता ले निकरे ला पहिली ओकर जम्मो बखत गृहस्थी के छोट-मोठ बूता मं पहा जाथे. वो ह अपनेच धन परोस के कऊनो गांव मं दूसर के खेत मं बूता करथे. वो ला दिन भर के मजूरी 150 रूपिया मिलथे. वो ह माड़ी अऊ पीठ के दरद ले भारी हलकान रहिथे अऊ आय दिन मुड़ी पीरा घलो होथे. राहत पाय वो हा या त गोली खाते धन घरेलू इलाज आजमाथे. वो ह कहिथे, ”अइसने मं मंय अपन घरवाला करा कइसे जाय के मन करहूँ."
सिरिफ 13 बछर मं बिहाये लता ह बछर भर के भीतर अपन बेटा आकाश ला जनम देय रहिस. अब ओकर बेटा घलो अपन दाई ददा के संग मं कुसियार के खेत मं मजूरी करथे, जबकि वो ह 12 वीं तक ले पढ़े हवय.
लता के दूसर लइका, बेटी रहिस, फेर वो ननचिक नोनी जब सिरिफ पांच महिना के रहिस, तब कुसियार के खेत मं ट्रेक्टर के चक्का के तरी आ गे रहिस. लइका अऊ नवा जन्मे लइका मन के सेती बुनियादी सुविधा नई होय सेती, कटाई करेइय्या जोड़ा अपन नवा जन्मे लइका अऊ नान नान लइका मन ला खेतेच मं रखे ला मजबूर होथें.
ओकर बर अपन जिनगी के ये दुख ला बताय भारी मुस्किल आय.
वो ह कहिथे, “मोला बूता करे मं बिल्कुले मन नई लगय. मोर मन करथे के कुछु नई करंव अऊ कलेचुप बइठे रहंव.” बूता मं मन नई लगे सेती ओकर ले अक्सर गलती होवत रहिथे. “कतको बेर मंय गोरस धन साग ला चूल्हा मं रखके बिसोर देथों. इहाँ तक के जब वो ह उफने धन जरे धरथे, तब ले घलो मोला ओकर पता नई चलय.”
अलहन मं अपन बेटी के मरे के बाद घलो लता अऊ रमेश, कुसियार काटे के सीजन मं मजूरी करे ला बहिर जाय मं अपन ला रोके नई सकंय.
लता ह बाद मं तीन बेटी झिन बेटी जनम करिस – अंजली, निकिता अऊ रोहिणी, वो हा अभू घलो अपन लइका मन ला अपन संग खेत मं ले जाथें. लता ह हतास होवत कहिथे, “गर मंय बूता नई करहूँ, त भूख मं लइका मन मर जाहीं.गर हम अपन संग ले जाथन त अलहन के डर बने रहिथे. कऊनो हालत मं हमर हालत मं फरक नई परय.”
महामारी सेती इस्कूल बंद होय अऊ घर मं स्मार्टफ़ोन नई होय सेती ऑनलाइन पढ़ई के दिक्कत ला देखत ओकर बेटी मन ला अपन पढ़ई अधूरा छोड़े ला मजबूर होय ला परिस. साल 2020 मं अंजली के बिहाव हो गे रहिस, अऊ निकिता अऊ रोहिणी बर दमान खोजे जावत हवय.
निकिता कहिथे, “मंय सातवीं कच्छा तक ले पढ़े हवंव. वो ह मार्च 2020 ले खेत मजूरी करत हवय अऊ अपन दाई-ददा संग कुसियार कटे घलो जाथे. वो ह कहिथे, मंय पढ़े ला चाहत हवंव, फेर अब पढ़े नई सकंव. मोर दाई-ददा मोर बिहाव करे ला सोचत हवंय.”
नीलम गोर्हे के अध्यक्षता वाले कमेटी के सिफ़ारिश मन के तीन बछर बाद घलो वो ला लागू करे के काम भारी धीमा हवय. शीला अऊ लता के मामला ये बात के गवाही देथें के कुसियार कटेइय्या मजूर मन ला साफ पानी, पखाना अऊ अस्थायी घर देय के आदेस सिरिफ कागज मं लिखे के आय.
शीला ह थोकन बगियाय जइसने ये घोसना ऊपर संदेहा जतावत कहिथे, “कइसने पखाना अऊ कइसने घर.” वो मन ला संदेहा हवय के वो मन के हालत कभू घलो बदलही. “सब्बो कुछु वइसनेच हवय.”
कमेटी के दूसर सिफारिश आशा अऊ आंगनबाड़ी कार्यकर्ता मन के मंडली बनाय ले रहिस, जेकर ले कुसियार कटेइय्या माई मजूर मन ला सेहत के दिक्कत ला लेके जागरूक करे जाय सकय अऊ बुनियादी स्तर मं निपटे जाय सकय.
मजूरी काटे के डर, मजूर ठेकादार मन के लूट-खसोट नीति, अऊ पइसा के लोभी निजी सर्जन मन के जाल में फंसे बीड ज़िला के कुसियार कटेइय्या माई मजूर मन करा दूसर ला बताय बस इही कहिनी हवय
ये पूछे ले के काय ‘आशा’ कार्यकर्ता कभू वो मन करा आथें, लता कहिथे, “कऊनो नई आवय. कभू नई. देवारी के बाद ले हमन ला कुसियार के खेत मं आय छे महिना पहा गे हवय. हमर आय के बाद हमर घर मन मं तारा परे हवय.” नव बौद्ध परिवार होय के सेती वो ह काठोडा के बहिरी इलाका मं बसे एक कोरी घर वाले दलित बस्ती मं रहिथे अऊ ओकर संग गांव के लोगन मन अछूत जइसने बेवहार करथें. वो ह कहिथे, “कऊनो हमर पुछेइय्या नई ये.”
तांगडे, जऊन ह बीद के एक समाजिक कार्यकर्ता आंय, के मुताबिक लइका बिहाव के समस्या अऊ गांव के प्राथमिक स्वास्थ्य केंद्र मन मं प्रशिक्षित स्त्रीरोग विशेषज्ञ नई होय जइसने कमी ला दूर करे के जरूरत हवय. वो ह कहिथे, “फिर सुक्खा परे हवय, अऊ काम-बूता के भारी कमी हवय. कुसियार मजूर के मामला सिरिफ वो मन के पलायन तक ले नई आय.”
जइसने घलो होवय, शीला ,लता अऊ हजारों दीगर माइलोगन मन हरेक बछर जइसने ये सीजन मं घलो कुसियार काटे मं लगे हवंय.वो मं पहिली जइसने फटे चिराय तंबू मं रहिथें - अपन-अपन घर ले हजार-हजार कोस दूरिहा, अऊ अभू घलो साफ-सफई नई होय ले कपड़ा ले बनाय पैड ला बऊरथें.
शीला कहिथे, “अब घलो अपन जिनगी के कतको बछर पहाय ला बांचे हवय. मंय नई जानंव, मंय कइसने जियंत रइहूं.”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय.
ये लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


c: text/html

text:
सूरजपुर । छत्तीसगढ़ प्रदेश के गृहमंत्री के भतीजा ह एक युवती के यौन शोषण करिस हे। जेकर सेती ओखर खिलाफ एफआईआर दर्ज करे गे हे। लेकिन ओकर गिरफ्तारी पुलिस ह नइ करे हे। येकर पहिली युवती ह गृहमंत्री के भतीजे उपर शादी के झांसा देके यौन शोषण करे के सिकायत लेके युवती थाने गे रिहिस हे, लेकिन उंखर फरियाद नइ सुने गिस, बाद म आईजी के निर्देस म ये मामल म पुलिस ह एफआईआर दर्ज कर लीस, लेकिन अब तक ले आरोपी ल गेरफ्तार नइ कर सके हें। उहे गृहमंत्री ये पूरा मामला म चुप्पी साधे हुए हे। येती पुलिस ह दबाव म एफआईआर त दर्ज कर ले हे,लेकिन पीड़ित के परिजन मन के आरोप हे के पुलिस ह उँखर उपर केस वापस लेय बर लगातार दबाव बनावत हे अउ उमन ल मानसिक रूप ले प्रताड़ित करत हवय। जेकर ले पीड़ित अउ ओकर परिजन मन दहशत म हे।
गृहमंत्री के भतीजा उपर रेप के आरोप …. एफआईआर दर्ज
सूरजपुर । छत्तीसगढ़ प्रदेश के गृहमंत्री के भतीजा ह एक युवती के यौन शोषण करिस हे। जेकर सेती ओखर खिलाफ एफआईआर दर्ज करे गे हे। लेकिन ओकर गिरफ्तारी पुलिस ह नइ करे हे। येकर पहिली युवती ह गृहमंत्री के भतीजे उपर शादी के झांसा देके यौन शोषण करे के सिकायत लेके युवती थाने गे रिहिस […]
Related Posts
Nothing found!
It looks like nothing was found here!

robotstxt: allowed

filter: keep


text:
बिलासपुर। सिरगिट्टी अउ तोरवा पुलिस ह पिछले बरस मिले सड़े-गले लाश के गुत्थी सुलझा लिस हे। डीएनए टेस्ट ले मृतक के पहचान करे गिस हे । पत्नी अउ बेटा ह ही वोकर हत्या करे रिहिस हे। पुलिस ह दूनों ल गिरफ्तार कर लिस हे।
पिछले बरस 13 सितंबर 2014 के सिरगिट्टी थाना क्षेत्र के फदहाखार के झाड़ी मन के बीच म अज्ञात व्यक्ति के सड़े-गले लाश मिले रिहिस हे। हत्या करके शव ल वहां फेंके के साथ साक्ष्य मिटाए के भी प्रयास करे गए रिहिस हे। पुलिस ह मर्ग कायम कर शव के पीएम कराईस। पीएम रिपोर्ट म मृतक के सिर म भारी चीज ले वार करे अउ पसली के तीन हड्डी टूटे ल मौत के वजह बताए गिस हे। पुलिस ह अज्ञात आरोपी मन के खिलाफ जुर्म दर्ज कर मामला ल विवेचना म लिस। वहिंच दूसरा ओर 10 सितंबर 2014 के तोरवा क्षेत्र के स्वास्तिक कॉलोनी म रहिने वाली ममता लालपुरे पति निर्मल लालपुरे ह पति निर्मल लालपुरे के गयाब होए के रिपोर्ट लिखाईस। रिपोर्ट म अपहरण के संदेह व्यक्त करे गए रिहिस हे।
पति रेलवे म नौकरी करे के साथ ब्याज म उधार दे के भी काम करत रहिस हे। इही कारण वोकर कई लोगन मन ले दुश्मनी होए के बात कहे गिस। इही नहीं महिला गायब पति ल तलाश करे बर लगातार पुलिस के ऊपर दबाव बनावत रहीस हे। तोरवा पुलिस ह गुम इंसान कायम कर गायब व्यक्ति के घर के मुआयना करिस। एमे कमरा म लगे एक दीवार घड़ी म खून के दाग पाए गए रिहिस हे। ऐकर अलावा नैनो कार म भी खून के दाग मिलिस। पूछताछ म महिला ह दुर्घटना म दामाद धनराज पनसेरिया के घायल होए म अस्पताल ले जात समय गाड़ी म खून के दाग लगे के बात कहिस। पुलिस ह धनराज के खून के नमूना अउ कार म लगे खून के परीक्षण कराईस।
ऐमे ले कार म लगे खून के ग्रुप बी पाए गिस, वहीं धनराज के ग्रुप ओ रिहिस हे। ऐमे अंतर आए के बाद पुलिस ल सिरगिट्टी म मिले लाश अउ गायक निर्मल लालपुरे के बीच संबंध होए के संदेह गहरा हो गिस। पुलिस ह लाश अउ वोकर बड़े पुत्र नीरज लालपुरे व भाई के रक्त हैदाराबाद ले डीएनए टेस्ट बर भेजिस। ऐमे ले लाश अउ दूनों के डीएनए ल एक सामान पाए गिस। शव के पहचान होए के बाद पुलिस ह पत्नी ममता लालपुरे अउ छोटे पुत्र निशांत उर्फ शांत ल हिरासत म लेके पूछताछ करिस। येमे दूनों ह हत्या करे के बात स्वीकार करिस। पुलिस ह हत्या के आरोपी ममता व निशांत लालपुरे ल गिरफ्तार करिस हे।
मृतक निर्मल लालपुर के दू पुत्र रहिस हे। येमे ले बड़े पुत्र नीरज गैर जाति म शादी कर देवरीखुर्द म अलग रहत रिहिस हे । छोटे पुत्र निशांत व पत्नी ममता स्वास्तिक नगर कालोनी म रहत रिहिस हे। एक घर म रहे के बावजूद पिछले कुछ बरस ले वोहा पत्नी व छोटे बेटा ले बात नइ करत रिहिस हे । वोहा बड़े बेटा के इहां खाना खात रिहिस हे । घर खर्च नइ दे ले दूनों मां-बेटा वोकर से नफरत करत रिहिस हे। घटना दिनांक के मृतक बाहर ले खाना लेके आईस, उही समय निशांत ह राड ले वोकर सिर म वार करिस। ऐकर बाद सीना म कई वार करिस। ऐकर बाद भी जीवित होए म नायलोन के रस्सी ले गला घोटके हत्या कर दिस। मउत होए के बाद मां के साथ मिलके नैनो कार ले शव ल फदहाखार म फेंक दे रिहिस हे।


text:
सुनीता देवी ला अपन पेट मं बनत ढेला जइसने के संसो बने रहिस. वो ह बने करके खाय ला नई सकत रहिस अऊ पेट ह फुले जइसने लागत रहिस. दू महिना तक ले येला नजरअंदाज करे के बाद वो हा अपन घर के तीर के एक ठन निजी अस्पताल मं गीस. डॉक्टर ह वोला जेन बात कहिस वोला सुन के वो हा बेस्वास नई करे सकत रहिस: “तंय गरभ ले हवस (आपको बच्चा ठहर गया है).”
वो ह समझ नई पावत रहिस के अइसने कइसे होगे - गरभ रोके सेती कॉपर-टी लगवाय मुस्किल ले छे महिना होवत रहिस.
2019 के ये घटना ला अब सुरता करत ओकर पियर, मरियल चेहरा अऊ जियादा दिखे ला धरथे. ओकरचुंदी के बेनी ह सुग्घर करके गुंथाय रहिस, ओकर धंसे आंखी सुस्त अऊ थके रहिसे. सिरिफ माथा मं लाल बिंदी ह चमकत रहय.
सुनीता (ओकर असली नांव नई) 30 बछर के चार लइका के महतारी आय. ओकर दू बेटी अऊ दू बेटा हवंय. जेन मन के उमर 4 ले 10 बछर के मंझा के आय. मई 2019 मं, जब ओकर सबले छोटे बेटी 2 बछर के रहिस, तऊन बखत सुनीता हा अऊ लइका नई जन्माय के फइसला करिस. वो हा अपन इलाका मं अवेइय्या आशा कार्यकर्ता ले परिवार नियोजन के तरीका मन ला बुझिस. सब्बो ऊपर बिचार करे के बाद अंतरा लगाय के फइसला करिस. गर्भनिरोधक ये सूजी ह 3 महिना तक ले गरभ नई ठहरे देय के दावा करथे. वो ह कहिथे, “मंय सोचेंव मोला सूजी लगाय के कोसिस करना चाही.”
हमन ओकर 8x10 फीट के खोली मं चटाई ऊपर बइठे हवन, कोंटा मं एक ठन खाली गैस सिलेंडर चटाई ले तोपाय रहिस. सुनीता के एक ठन देवर के परिवार बगल के खोली मं रहिथे, अऊ तीसर खोली मं एक ठन अऊ देवर. घर नजफगढ़ के महेश गार्डन इलाका मं हवय, जेन हा दक्षिण पश्चिम दिल्ली जिला के एक ठन इलाका आय.
गोपाल नगर प्राथमिक स्वास्थ्य केंद्र (पीएचसी) ह सुनीता के घर ले कोस भर दुरिहा घलो नई ये. ऊहाँ वो हा आशा कार्यकर्ता के संग अंतरा के सूजी लगाय ला गेय रहिस. फेर पीएचसी के डॉक्टर ह कुछु अऊ के सुझाव दीस. सुनीता कहिथे, “डॉक्टर ह मोला एकर बजाय कॉपर-टी के बारे मन बताय ला सुरु करिस. वो हा मोला येला लगाय ला कहिस काबर के ये ह सुरक्षित रहिस.” वो आगू बताथे मंय कभू डॉक्टर ले कॉपर-टी बर कहे नई रहेंय. ओकर अवाज तेज हवय.” फेर डॉक्टर ह जोर देवत कहत रहय के ये ह ठीक रही. वो हा मोला पूछे रहिस, ‘का तंय अऊ लइका नई जन्माय ला नई चाहत हस का?’
वो बखत, सुनीता के घरवाला (जेकर नांव वो हा उजाकर करे नई चाहत रहिस) - जेन ह नजफगढ़ मं फल बेचत रहिस - बिहार के दरभंगा जिला के अपन गाँव कोल्हांटा पटोरी गेय रहिस. "डॉक्टर जिद करत रहय, अऊ कहिस: ‘तोर घरवाला ला येकर ले का लेना –देना?” ये ह तोर हाथ मं हवय. सुनीता सुरता करथे, येला लगाय के बाद तोला पांच बछर ले गरभ नई होय’.”
येकरे सेती सुनीता हा अंतरा सूजी के जगा अंतर्गर्भाशयी गर्भनिरोधक उपकरण कॉपर-टी लगाय के फइसला करिस. वो ह अपन घरवाला ला तब तक ले नई बताइस जब तक ले वो हा गाँव ले लहुंट के नई आ गीस, जेन हा लगाय के 10 दिन बीते आय रहिस. मंय वोला बिन बताय अइसने करे रहेंव. वो हा मोर ले भारी बगियाय रहिस. वो मोला स्वास्थ्य केंद्र तक ले जाय सेती आशा कार्यकर्ता ऊपर घलो बगियाय रहिस.
फेर ये सब के बाद सुनीता ला दू महिना माहवारी मं भारी खून आइस. ये सोचके के कॉपर-टी सेती भारी खून आइस होही, वो ह जुलाई 2019 मं येला ला निकरवाय बर दू बेर गोपाल नगर स्वास्थ्य केंद्र गीस. फेर हरेक बेर खून बंद होय के दवई देय जावत रहिस.
नवंबर 2019 के आसपास के बखत रहिस जब ओकर महवारी बंद होगे अऊ वोला अपन पेट मं ढेला जइसने लगे ला धरिस. नजफगढ़ के विकास अस्पताल मं "बाथरूम जाँच", ओकर मतलब किट परीक्षण रहिस, ये मं ओकर गरभ होय के पुस्टी हो गे अऊ अंतर्गर्भाशयी गर्भनिरोधक उपकरण (आईयूसीडी) कॉपर-टी ह फेल मार गे.
पश्चिमी दिल्ली जिला मं काम करत स्त्री रोग विशेषज्ञ डॉ पूनम चड्ढा कहिथे, कॉपर-टी लगेइय्या माई लोगन मन के गरभ ठहरे हा सामान्य बात नई आय. वो हा बताथे, “अइसने होय के सम्भावना 100 झिन मन ले 1 आय. एकर कऊनो खास कारन नई ये जेन ला बताय जा सके. कऊनो (गर्भनिरोधक) विधि मं फेल होय के सम्भावना रहिथे.” फेर एक आईयूसीडी ला सुरक्षित अऊ जियादा असरदार माने जाथे, एकर फेल होय ले अवांछित गरभ अऊ ओकर पात करे ला परिस हवय.
सुनीता कहिथे, “मंय त एकरेच भरोसा मं रहेंय.” वो हा कहिथे, “मोला बेस्वास रहिस के मोला गरभ नई आय काबर मंय कॉपर-टी लगाय रहेंय. दवाखाना [पीएचसी] के डॉक्टर ह गारंटी देय रहिस के ये ह पांच बछर तक ले काम करही. फेर ये ह साल भर ले घलो कमती समे मं होगे.”
राष्ट्रीय परिवार स्वास्थ्य सर्वेक्षण 2019-21 ( NFHS-5 ) के मुताबिक, भारत मं, 15-49 उमर के सिरिफ 2.1 फीसदी बिहाव करे माई लोगन मन कॉपर-टी जइसे IUCD के उपयोग करे हवंय. गरभ रोके के सबले आम तरीका महिला नसबंदी आय – जेन ला 38 फीसदी माई लोगन मन कराथें. सर्वेक्षण के रिपोर्ट के मुताबिक बिहाव कर चुके माइलोगन मन मं गर्भनिरोधक के उपयोग 2 -3 लइका होय के बाद ले बढ़ जाथे. सुनीता पांचवा संतान नई चाहत रहिस.
फेर वो हा विकास अस्पताल मं गरभ गिराय के ताकत नई रखे सकत रहिस, जिहां येकर खरचा 30,000 लगत रहिस.
सुनीता घरेलू माइलोगन आय, ओकर 34 बछर के घरवाला फल बेंच के महिना मं 10,000 रुपिया कमाथे. ओकर घरवाला के दू भाई, जेन मन के परिवार के संग वो ह अपन तीन खोली के घर के भाड़ा ला भरथे. एक भाई इहाँ के एक ठन कपड़ा दुकान मं काम करथे. हरेक भाई करीबन 2,300 रुपिया भाड़ा के अपन हिस्सा देथें.
लाली सलवार कमीज पहिरे जेन मं हरियर अऊ पियंर तिकोना बने रहिस, वो ह चमकत कपड़ा ले मेल खावत अपन हाथ मं रिंगी चिंगी चुरी पहिरे रहय. ओकर जुन्ना पायल के तरी ओकर अल्ता-रंग ले गोड़ ह लाल रंग के हो गे रहय. अपन परिवार बर मंझनियाँ खाय सेती रांधत रहिस अऊ हमन ले गोठियावत रहिस, फेर वो खुदेच उपास राखथे. “मोर बिहाव ला छे महिना बीते नई रहिस के मोर चेहरा के लाली खतम होगे,” वो हा सुरता करथे के कइसने ओकर चेहरा भरे भरे रहय. 18 बछर के उमर मं जब ओकर बिहाव होय रहिस त ओकर वजन करीब 50 किलो रहिस. 5 फीट 1 इंच के कद के अब ओकर वजन 40 किलो हवय.
सुनीता मं खून के कमी हवय, सायद येकरे सेती ओकर चेहरा पियंर पर जाथे अऊ वो ला थके जइसने लागथे. वो हा भारत मं 15-49 बछर के उमर के 57 फीसदी माई लोगन मन ले एक झिन आय जेन ह ये हालत ले गुजरत हवंय. सुनीता सितंबर 2021 ले हरेक 10 दिन मं एक बेर नजफगढ़ के एक ठन निजी दवाखाना मं इलाज करवावत हवय. हरेक बेर फ़ीस अऊ दवई के दाम वोला 500 रुपिया चुकाय ला परथे. कोविड-19 के डर के सेती वो हा सरकारी अस्पताल नई जाय. येला छोड़, वो हा दवाखाना जाय ला पसंद करथे, काबर वो हा संझा के घर के काम बूता सिरोय के बाद जा सकत हवय अऊ वो ला लम्बा लाईन मं ठाढ़ होय ला नई परय.
दूसर खोली मं लइका मन के मचे चीख पुकार ले हमन बने करके बात नई कर सकत रहेन. सुनीता कहिथे, मोर जम्मो दिन अइसनेच गुजरथे, लइका मन मं झगरा होय ला धरे के जिकर करत कहिथे अब मोला बिच बचाव करे ला परही. “जब मोला अपन गरभ के बारे मं पता चलिस त मंय बनेच चिंता मं परगे रहेंव. मोर घरवाला कहय येला रहं दे. जेन होवत हवय तऊन ला होय ला दे. फेर मंय हलाकान होहूँ, सही हय ना? मोला ये लइका के पाले पोसे अऊ सब्बो कुछु करे ला होतिस,” वो ह हतास भरे अवाज मं कहिथे.
गरभ पता चले के कुछेक दिन बीते बाद सुनीता ह नजफगढ़-धांसा रोड मं एक ठन निजी दवाखाना मं 1,000 रुपिया देके अल्ट्रासाउंड स्कैन करवाइस. एक ठन आशा कार्यकर्ता ओकर संग ऊहाँ गे रहिस. बाद मं वोला ओकर घर ले 3 कोस दुरिहा जफरपुर के सरकारी अस्पताल राव तुला राम मेमोरियल अस्पताल ले गेय रहिस. सुनीता कॉपर-टी ला हटवा के गर्भपात करवाय ला चाहत रहिस.सरकारी अस्पताल मन मं ये हा मुफत मं करे जाथे.
"जफ्फरपुर मं, वोमन [डॉक्टर] कहिन के कॉपर-टी ला हेरे नई जाय सकय, अऊ ये ह जनम के समे लइका संग बहिर आ जाही.” डॉक्टर ह सुनीता ला बताय रहिस के अब जब गरभ ह तीन महिना के आसपास के हवय, येकरे सेती गर्भपात करे मं मुस्किल त होहिच फेर ओकर जान के खतरा घलो हो सकत हवय. सुनीता कहिथे, “वो [डॉक्टर] मन कोनो किसिम के खतरा लेय ला तियार नई रहिन.”
वो हा मोला कहिथे, “मंय अपन जिनगी के सेती खतरा के परवाह नई करेंय. मंय बस एक अऊ लइका नई चाहत रहेंय.” वो ह अकेल्ला नई ये. नएफएचएस-5 के मुताबिक, 85 फीसदी ले जियादा बिहाय माईलोगन मन अपन दूसर (जियंता) लइका के बाद जन्माय ला छोड़े ला चाहथें.
सुनीता हा अपन गरभ खतम करे सेती दूसर सरकारी अस्पताल जाय के फइसला करिस. फरवरी 2020 मं वो हा चार महिना के गरभ ले रहिस, जब वोला एक दीगर आशा कार्यकर्ता वोला नजफगढ़ ले 10 कोस दुरिहा दूर मध्य दिल्ली जिला के लेडी हार्डिंग अस्पताल ले के गीस. दूनो माईलोगन मन दिल्ली मेट्रो मं गीन जेकर हरेक के भाड़ा 120 रुपिया रहिस. लेडी हार्डिंग के डॉक्टर ह गोपाल नगर पीएचसी के डॉक्टर ले ये मामला मं चर्चा करे के बाद अस्पताल मं गर्भपात करे के फइसला करिस.
सुनीता कहिथे, “मोला नई पता के वो मन का बात करिन. सिरिफ डॉक्टर मन बात करिन, अऊ वो मन आपरेसन करे के फइसला करिन.” वोला सुरता हवय के वोमन एकर पहिली खून के जाँच करे रहिन अऊ कुछु दवई लगाय रहिन. वो ह कहिथे, “मोला सुरता नई ये के कइसने दवई रहिस. वो मन कुछु दवई डाल के सफई करे रहिन (वो मन भितरी मं दवई लगा के सफई करे रहिन). वो ह भीतरे भीतर जरत रहय अऊ मोला चक्कर आवत रहिस.” फेर ये बखत ओकर तीर घरवाला संग रहिस, वो ह आगू कहिथे, वो ह बिल्कुलेच तियार नई रहिस.”
डॉक्टर ह सुनीता ला टूटे कॉपर-टी दिखाइस जेन ला वो मन निकले रहिन. गरभ चार महिना के आसपास के रहिस, आशा कार्यकर्ता सोनी झा येकर पुस्टी करिस जेन ह ओकर संग अस्पताल आय रहिस. वो ह कहिथे, “येला 'सामान्य प्रसव' के जरिया ले हटाय ला परिस काबर ओकर मामला ह संवेदनशील रहिस.”
सुनीता नसबंदी करवाय ला चाहत रहिस, फेर मार्च 2020 मं कोविड-19 आगे. ये बखत बिहार मं येकर बर साल गुजरगे
गरभपात सिरिफ आधा लड़ई रहिस. सुनीता नसबंदी धन ट्यूबल लिगेशन चाहत रहिस जेन हा फैलोपियन ट्यूब ला रोक के गरभ रोके के एक ठन प्रक्रिया आय. वो ह गरभपात के एकेच दिन बाद उहिच अस्पताल मं कराय ला चाहत रहिस, फेर वो दिन डॉक्टर मन अइसने नई करिन. वो ह कहिथे, “जब मोला खांसी होय ला धरिस त मंय पहिली लेच आपरेसन के कपड़ा बदल चुके रहेंय.” "वो मन [डॉक्टर] खतरा लेय सेती तियार नई रहिन.” गरभपात के चार दिन बाद वोला अंतरा के सूजी लगाय गीस अऊ अस्पताल ले छुट्टी मिल गे.
सुनीता नसबंदी करवाय बर डटे रहिस, फेर मार्च 2020 मं कोविड-19 आगे. ये बखत बिहार मं येकर बर साल भर गुजरगे. फरवरी 2021 मं सुनीता अऊ ओकर परिवार अपन देवर के बिहाव मं हनुमान नगर प्रखंड के कोल्हांटा पटोरी गांव गे रहिन. उहिंचे वो हा एक झिन आशा कार्यकर्ता ले भेंट होईस, जेन हा वोला दरभंगा के एक ठन सरकारी अस्पताल मं ले गेय. वो हा कहिथे, "आशा कार्यकर्ता अभू तक ले फोन करथे अऊ मोला पूछथे के, का मंय बने बने हवंव.”
वो हा सुरता करथे, “ऊहाँ [दरभंगा मं] वो मन पूरा पूरी बेहोस नई करंय. वो मन जगा के राखथें. गर तंय नरियाय घलो त कऊनो परवाह नई करेंय.” सुनीता ह रुपिया पाय के हकदार हवय. सरकार तरफ ले 2,000 रुपिया नसबंदी कराय के मुआवजा के रूप मं मिलथे. वो हा कहिथे, फेर मोला ये ह पता नई रहिस के ये ह मोर [बैंक] खाता मं आय हवय धन नई. मंय कऊनो ले जाँच करे बर नई कहेंव.
अचिंता होय ह ओकर चेहरा मं झलक गे रहिस काबर वो ह अपन बात खतम करत कहिथे, “ये ह बढ़िया होइस के आखिर मंय ये ला पूरा कर लेंव. मंय बाहंच गेंय, नई त समे-समे कुछु न कुछु दिक्कत आय रतिस. अब बछर भर ले जियादा हो गे हवय अऊ मंय बने हो गेय हवंव. कुछु अऊ लइका, अऊ मंय खतम हो गे रतेंव.” फेर वो ह बगियावत घलो रहेय. “मोला एकरे बर कतको अस्पताल अऊ दवाखाना जाय ला परिस. तुमन बतावव, का ये ह मोर अपमान नई होईस?”
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे जाने वाले ये रिपोर्टिंग ह राष्ट्रव्यापी प्रोजेक्ट 'पापुलेशन फ़ाउंडेशन ऑफ़ इंडिया' डहर ले समर्थित पहल के हिस्सा आय, जेकर ले आम मनखे के बात अऊ ओकर अनुभव ले ये महत्तम लेकिन किनारा मं रख दे गे समाज के हालत के पता लग सकय.
ये लेख ला फेर ले प्रकाशित करे ला चाहत हवव? त किरिपा करके [email protected] मं एक cc के संग [email protected] ला लिखव.
अनुवाद: निर्मल कुमार साहू


text:
छत्तीसगढ़ मा 45 प्रतिशत आगर जगा हा जंगल, पहाड़ी, नरवा, ढोड़गा, पर्वत पहाड हावय, जिहाँ बड़े बड़े रुखराई हावे. रुख राई चातर राज मा घलो कमती नइ हे. छ्त्तीसगढ़ मा 36 ठन गढ़ रहिस जिहाँ राजा महराजा जमींदार मन राज करत रहिस. इँखर सब भुँइया, राजमहल हा घलो जंगल मा रहिस. बस्तर ले सरगुजा, चौंकी ले नवागढ़ तक आदिवासी राजा मनके गढ़ रहिस. आजादी के पाछू विकास होय हे फेर एकर ले पहिली छत्तीसगढ़ के रहाइया मन जंगल मा जादा रहय.
छत्तीसगढ़ मा आदिवासी क्षेत्र मा घर मन अउ गांव मन घलो दुरिहा दुरिहा अउ जंगल भीतरी मा रुखराई के बीच मा रहिथे. घर मन घलो छेल्ला छेल्ला बने रहिथे. जंगल गाँव मा रहइया मनके घर कुरिया चारो मुड़ा ले बंद अउ बीच मा अंगना रहिथे. घर कुरिया हा जादा लकड़ी के जिनिस के बने रहिथे. रुँधना बँधना हा घलो लकड़ी के बने होथे. राँधे खाय, सूते बइठे, रेहे बसे के कुरिया अउ खेती बारी कमाय के जिनिस मन ला घलो लकड़ी के बउरथे. जब ये जिनीस सरे घुनाय लग जाथे तब एला आगी बारे जाथे. आगी बारे बर दू किसम ले बउरथे. एक तो चूल्हा मा जेवन राँधेबर नइते अंगेठा बारे बर.
छत्तीसगढ़ी विशेष: छत्तीसगढ़िया के जेवन मा समाय फर फूल पाना कांदा अउ जर
छत्तीसगढ़ के जंगल डहर के अउ आदिवासी गाँव मा अंगेठा के परंपरा पुरखौती ले चले आवत हे. पहिली माचिस नइ रहिस तभो 24 घंटा घर मा आगी रहय.एला राखे बर किसम किसम के उदीम करे जावे. परंपरा ले गोरसी मा आगी राखे के परंपरा घलो हावय. गोरसी मा छेना के आधा कुटका ला टोरके भीतर के आगी संग मिंझार देवय. कुटका मा आगी सिपच जाय अउ ओला उपर ले राख मा ढाँक के राखे जेमा लघियाँत झन खपय. धान के भूँसा ला घलो गोरसी भरे. फेर आगी ला 24 घंटा राखे के सबले जुन्ना उदीम आय अंगेठा आगी.
अंगेठा लगड़ी के अपने अपन सिपचत मोट्ठा लकड़ी ला कहे जाथे जेमा लकड़ी के एक मुड़ी मा आगी सिपचे रहिथे. आदिवासी क्षेत्र मा अंगेठा बारे के कोनों दिन तिथि नइ रहय. लकड़ी के इहाँ का कमती ? इहाँ रात दिन 24 घंटा लकड़ी के आगी अँगेठा हा अपने अपन बरत सिपचत रहिथे. लकड़ी के सइघो गोला ला एक घाँव अँगेठा मा सिपचा दे जाथे तहन हफ्ता पन्द्रही तक देखे बर नइ लगय. जाड़ दिन मा गाँव मा दू ठन मोटहा लम्बा रुख के पेड़ोरा असन लकड़ी के मुँहू ला जोड़ के आगी सिपचा देय जाथे. जब ये लकड़ी मन सिराथे ता फेर दूसर दू ठन अइसने गोला ला जोड़ दे जाथे.
छत्तीसगढ़ी में पढ़ें: छत्तीसगढ़ के नारी के गहना गुरिया अउ चाँदी सोना मा बने सिंगार के जिनिस
आदिकाल मा मनखे हा आगी ला पाय के पाछू घलो जंगल मा रहत रहिस. जंगल मा किसम किसम के जीव जन्तु, कीरा मकोरा, साँप डेढू रहिथे. आगी ले जंगल के सबो जीव जन्तु मन डर्राथे. ता मनखे हा इही ला उँखर ले अपन सुरक्षा के हथियार बनाइस. जाड़ के दिन मा गरमी पाय के उदीम घलो ओहा अंगेठा ला बनाइस.
छत्तीसगढ़ के पहाड़ी जंगल भीतरी के गाँव मा आज घलो आदिकाल के इही परंपरा चले आवत हे. इही अंगेठा के आगी मा बिहनिया ले चहा बना लेथे. जंगल गाँव मा जाड़ थोकिन अक्तिहाच लागथे. जाड़ के दिन मा महतारी मन जेवन घलो इही मा बना लेथे. मनखे मन अंगेठा के तीर बइठ के जेवन कर लेथे अउ ओढ़े जठाय के कमती रथे ता सियान मन कुनकुनहा लागत हे किहिके अंगेठा के तीर मा जागे जागे सुत घलो जाथे. फेर आज सब जंगल ला काट के गाँव अउ शहर मा बेचे जावत हे.घर मन पक्की बनत हे उहाँ लकड़ी बारे मा धुँगिया जही कहिके अंगेठा नइ बारे. घर ला गरम रखे के अउ जेवन पानी के किसम किसम के जिनिस आ गे हवय. ओढ़े जठाय पहिरे के गरम कपड़ा आय पाछू ले अंगेठा ला बिसरावत हें.
छत्तीसगढ़ सीएम बघेल की उप सचिव सौम्या चौरसिया गिरफ्तार, 500 करोड़ की मनी लॉन्ड्रिंग का आरोप
Amazing: पूरा गांव ही बन गया थाना! इस पंचायत में किया यह काम तो लग जाएगा 50 हजार का जुर्माना
Viral Video: एक चोर जो अपनी बातों से रातों रात बन गया हीरो, जानें क्या किया उसने
उप सचिव सौम्या की गिरफ्तारी पर भड़के छत्तीसगढ़ के सीएम, बघेल ने कहा- कार्रवाई राजनीति से प्रेरित
उमरा नक्सली मुठभेड़ स्थल से बरामद हुआ अमेरिकी ऑटोमेटिक कैलिबर रायफल, सेकेंड वर्ल्ड वॉर में हुआ था इस्तेमाल
पुलिस स्टेशन में पिता से मारपीट, परेशान बेटे ने दे दी जान, अब परिजन कर रहे कार्रवाई की मांग
छत्तीसगढ़: SNCU में भर्ती थे बच्चे, 3 घंटे तक गुल रही बिजली, 4 बच्चों की मौत, मचा हड़कंप
कौन बनेगा करोड़पति में नजर आएंगे छत्तीसगढ़ के चंदशेखर, बिग बी को सुनाएंगे नानी की कहानी, गिफ्ट करेंगे खास पेंटिंग
Chhattisgarh: बस्तर में खदान धंसी, 7 मजदूरों की मौत, कई ग्रामीण फंसे; राहत-बचाव काम जारी
Bharat Jodo Yatra : महाकाल की नगरी से रवाना हुई राहुल गांधी की भारत जोड़ो यात्रा, स्वरा भास्कर भी शामिल
कोरबा: सड़कों पर मवेशी छोड़ने पर अब पशुपालकों पर लगेगा 1000 रुपये का जुर्माना
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Chhattisgarh news, Chhattisgarhi


text:
खेल म तको आगू बढ़े अउ उपलब्धि हासिल करे के हावयं असीम संभावना : श्रीमती अनिला भेंड़िया..., अंजोर छत्तीसगढ़ी म पढ़व पूरा खबर
अंजोर.रायपुर। महिला अउ बाल विकास अउ समाज कल्याण मंत्री श्रीमती अनिला भेंड़िया ह किहिन हावय के समाज के आन क्षेत्र कस खेलकूद के क्षेत्र म तको मनखे के आगू बढ़े अउ उपलब्धि हासिल करे के असीम संभावना हावयं। ओमन किहिन के जुन्ना समय म ये उक्ति प्रचलित रिहिस के ‘पढ़ोगे लिखोगे तो बनोगे नवाब, खेलोगे कूदोगे तो होंगे खराब‘ फेर आज हमर खेल प्रतिभा ह मेहनत अउ लगन ले खेल के क्षेत्र म तको जरूरी उपलब्धि हासिल के हावयं। मंत्री श्रीमती भेंड़िया आज बालोद के सरदार वल्लभ भाई पटेल मैदान म आयोजित 22वें राज्य स्तरीय शालेय क्रीड़ा प्रतियोगिता के सुरू मउका म अपन उद्गार व्यक्त करत रिहिस। जिला प्रशासन अउ स्कूल शिक्षा विभाग डहर ले 11 सितम्बर तक 22वें राज्य स्तरीय शालेय क्रीड़ा प्रतियोगिता के आयोजन करे गे हावय।


text:
राज्यपाल सुश्री उइके रोटरी क्लब छिन्दवाड़ा डहर ले आयोजित शिक्षक सम्मान समारोह म होइन शामिल..., अंजोर छत्तीसगढ़ी म पढ़व पूरा खबर
अंजोर.रायपुर। डॉ. सर्वपल्ली राधाकृष्णन के छायाचित्र म दीप प्रज्ज्वलन करेके प्रदेश के राज्यपाल सुश्री अनुसुईया उइके अपन छिन्दवाड़ा प्रवास के बखत रोटरी क्लब डहर ले आयोजित शिक्षक सम्मान समारोह म सामिल होइसं। राज्यपाल सुश्री अनुसुईया उइके ह कार्यक्रम के संबोधित करत छिन्दवाड़ा जिला के सम्मानित शिक्षक मन के शिक्षक दिवस के बधाई अउ सुभकामना दीस। ओमन किहिन के शिक्षक, ज्ञान के रोशनी ले पढ़ईया मन के जीवन गढ़त हावयं। गुरूजन अपन अध्ययन-अध्यापन के गौरवमयी परंपरा के इही रकम ले आगू बढ़ाते रिहि। ओमन किहिन के शिक्षक मन म पढ़ईया मन के बढि़या नागरिक बनाये के जिम्मेदारी होथे।
शिक्षक ए जिम्मेदारी के पूरा रूप ले निर्वहन करें त भारत अपन लक्ष्य ल मिले करके विश्व पटल म अपन एक विशिष्ट पहचान लघियात बना पाही । राज्यपाल सुश्री उइके ह किहिन के प्रधानमंत्री नरेन्द्र मोदी जी डहर ले शिक्षा के महत्ता अउ जरूरत के समझते नवा राष्ट्रीय शिक्षा नीति लागू के गे हावय। शिक्षा नीति के क्रियान्वयन के जरूरी दायित्व आप सबो म हावय। येकर बढि़या क्रियान्वयन अउ येकर वास्तविक उद्देश्य के प्राप्ति के खातिर आप सबो लक्ष्य बनाके बुता करें।


text:
रायपुर। कभी मुसीबत मन ल चुनौती देकर… कभी किसान मन के संग अपन ल बताके.. तो कभी विभाग मन के खूबियां शब्द मन म पिरोकर…… ए सत्र म मुख्यमंत्री रमन सिंह के अंदाज शायराना-शायराना सा हवय। सीएम के ए अंदाज ले जिहां सत्ता पक्ष ह ताली बजाइस तो विपक्ष घलो बिना मुस्कुराए नइ रिहिन।
बजट पेश करत हुए 10 फरवरी के मुख्यमंत्री रमन सिंह सदन ह हल्के-फुल्के अंदाज म चंद पक्तियां बोलके सदन के माहौल हल्का कर दिस। कांग्रेस विधायक के तंज पर सीएम ह मुस्कुराते हुए कहे रिहिस हे ‘साहिल ले सुकून ले काला इंकार, लेकिन तूफान ले लड़े के मजा अउ हवय …।’ एति बर 15 फरवरी के बजट म चरचा के बखत किसान मन के मुद्दा म बोलत हुए रमन सिंह ह सरकार ल किसान हितैषी बतात हुए वोह सरकार के प्राथमिकता ल बताइस। इहां एक बार फेर अपन बात के वजन बढ़ाए बर शायरी कर डालिस।
……..ना डरा ऐ मौसम मोला , नाकाम होही तोर हर कोशिश ह, …जिंदगी के मैदान म खड़ा हव, …किसान मन के काफिला लेकर….
23 फरवरी, शुक्रवार क सदन म अनुदान मांग मन म चरचा के दौरान रमन एक बार फेर शायराना होगे। वोह किहिस कि , नवगठित राज्य के पहला विधानसभा चुनाव 2003 म होइस । जनता के बहुमत मिलिस तो हमन एक रोडमैप बनाके एखरका क्रियान्वयन करेन। हौसल मन के बल म मिले जीत ल याद करत हुए सीएम ह किहिस कि……..
गर रखबे हौसला तो वो मंजर घलो आथे …
प्यासा के पास समंदर घलो चलके आथे …
थक हारके न बैइठ जाये कोनो मुसाफिर …
तो मंजिल घलो मिलथे अउ मिले के मजा घलो आथे….
अभी बजट सत्र के कुछ दिन बाकी हवय। हो सकत हे सदन म सीएम रमन फेर कोनो शायरी ल कहत सुना देवय।
रायपुर। कभी मुसीबत मन ल चुनौती देकर… कभी किसान मन के संग अपन ल बताके.. तो कभी विभाग मन के खूबियां शब्द मन म पिरोकर…… ए सत्र म मुख्यमंत्री रमन सिंह के अंदाज शायराना-शायराना सा हवय। सीएम के ए अंदाज ले जिहां सत्ता पक्ष ह ताली बजाइस तो विपक्ष घलो बिना मुस्कुराए नइ रिहिन।


text:
कोन जनी वाजिब मं मोर ये चमकी-धमकी ल सुनके ओहर अतेक डर्रागे का, ते एसो अइसन अकन झोरफा-झोरफा फर धर ले हे के घर वाले मन ला कोन काहय, गली के अवइया-जवइया, रेंगइया मन के आंखी घला हा चौंधियागे हे. संझा-बिहनिया ये सीताफल के पेड़ मं लगे फल ल देख के काहत फिरत अउ गोठियावत रहिथे- अई, देख तो ओ, ये दे भइया के घर मं कइसन अकन सीताफल फरे हे.
अब ककरो आंखी ला तो तोपे नइ सकस. जउन फरे ते तउन तो दिखबे करही. छोटे-बड़े फर ला देख के ओ अवइया-जवइया मन के मुंह मं लार चुचवाय ले धर लेथे. कहूं झिमझाम अउ सुन्ना मउका दीखथे, तहां पहुंच जथे बेंदरा मन असन सीताफल ल टोरे बर. अब पेड़ ह घर के बाहिर पार परदा तीर मं लगे हे तब सबे झन अइसे समझथे, ये घर मालिक के थोरे हे, ये सीताफल ल सबे टोर सकत हे, सबके ओकर ऊपर अधिकार हे.
बात कोनो गलत नइ काहय ओमन, सबे अपन हक समझथे, जइसे गरीब के लुगई सबके भउजी कहाथे तइसने कभू-कभू तो ये पेड़ के नांव लेके झगरा होय के नौबत घला आगे हे. फेर चल रे भई, बाहिर पार हे तब काबर हक जतावन, इही सोच के रहि जथन तब कतको झन मुड़ी ऊपर चढ़े ले धरथे. एक दिन माइलोगिन ल टोरत देख परेंव. ओहर रोज फूलटोरे ले आथे. फूल के घला पेड़-पौधा लगे हे दुआरी मं, ले जाथे टोर के. उही नहीं अउ कतको झन आथे फूल टोरे बर. चल भई देवता-धामी के काम मं आथे, सोचके नइ बरजन, फेर ओ दिन फूल टोरे के बाद सीताफल ल टोरे ले धर परे रिहिसे.
आपके शहर से (भोपाल)
सीका के टूटती अउ बिलई के झपट्टी कस ओतके बेर उदूक ले कोनो कोती ले मउका मं पहुंचगेंव. मोला देखते साठ धंधमंधागे, जइसे चोरी करत कोनो चोर रंगे हाथ पकड़ा जथे. ओहर कुछु कहितिस-बोलतिस तेकर पहिली मैं ओला थोकन डेर्राय असन भाखा मं कहेंव- कस बाई, तैं फूल टोरत हस ते सीताफल? मोर भाखा ल सुनके सुकुरदुम होगे. चोरी तो पकड़ागे रिहिसे का कहितिस तभो ले चोर मन जईसे अउ अदालत मं अपन सफाई देवत कहिथे- तइसने ओ बाई हा कहिथे- नहीं भइया, देखत हौं के ठन फरे हे, के ठन छोटे हे अउ के ठन बड़े हे?
ओला केहेंव- तोला एती झांके के का जरूरत हे बाई, फूल टोरे बर आय हस तब फूल ओ कोती हे, जा टोर, फेर तैं तो पांव ल टमड़त-टमड़त सरी अंग ल शरीर के टमड़ लेथौ तइसे टमड़त हस, ए तो ठीक बात नइहे. बमकगे मोर बात ल सुनके, कइसे गोठियाथस गा तैंहर, अइसने कोनो पर नारी संग गोठियाही?
का गलत कहि परेंव ओ तोला जेमा बिलई असन गुर्रियाय ले धर लेहस, एक तो चोरी अउ ऊपर ले सीना जोरी करत हस. बात बढग़े, तेज आवाज मं बातचीत होवत देखिन तहां ले गली के रेंगइया, अवइया-जवइया मन झूमगे. का बात हे, कइसे का होगे तेमा?
दूनो कोती के बात सुनिन, वाजिब मं चार-पांच ठन सीताफल ल टोर के ओ बाई हा अपन झोली मं धर डरे रिहिसे. कइसनो करके मही झगरा असन होवत रिहिसे तउन बात ल शांत करेंव अउ कहेंव- ले जा बाई, जतका अकन टोर डरे बने करे. अउ कोनो दिन आ जबे, ससनभर टोर लेबे, तोरे बर तो लगाय हौं दाई. महीं अपन गलती ल मानेंव, बाहिर पार ये पेड़ ला लगा के गलती करे हौं. आवव, जेकर जतका मन लागय टोर के ले जाऔ. हमर का हक हे एमा. हम तो रखवार हन, देखत रहिथन टुकुर-टुकुर संझा-बिहनिया.
ओ दिन होइस का, बने बड़े जनिक सीताफल ह पाकगे गिरगे राहय सब छर्री-दर्री होगे राहय. उठावत नइ बनिस देखत रहिगेंव. नजर ओकर ऊपर रिहिसे बने पाकही तहां ले टोरहूं कइके, फेर अड़हा जीव काचा-पाका के रसकस ल नइ जानेंव अउ ओ दिन ओहर वइसने भुइयां मं गिरगे राहय जइसे भरे जवानी ल माइलोगिन मन नइ संभाल पाय तहां ले कोनो ल धर के भाग जथे अइसन कतको ठन घटना देखे, सुने अउ पढ़े ले मिले हे. वइसने कस हाल होगे ओ सीताफल के. ओकर एक जीवन बरबाद होगे सदा दिन बर, मोला तरस आवत हे, ओकर दुरदशा ल देख के, के मैं ओकर कोनो काम नइ आ सकेंव. का कइही, का समझही ओहर मोला. अब होनी ल तो कोन टार नइ सकय. जउन होना हे तउन तो होगे.
(परमानंद वर्मा छत्तीसगढ़ी के जानकार हैं, आलेख में लिखे विचार उनके निजी हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisgarhi
FIRST PUBLISHED : November 15, 2022, 18:16 IST


text:
जगदलपुर । कांग्रेस के गेट टूगेदर म बुधवार के एक नजारा ह राजनीतिक हलचल बढ़ा दे हे। गणपति रिसॉर्ट म आयोजित कार्यक्रम म पूर्व केंद्रीय मंत्री अउ कांग्रेस के पूर्व वरिष्ठ नेता अरविंद नेताम उप नेता प्रतिपक्ष कवासी लखमा अउ महापौर जतिन जायसवाल के संग बातचीत करत कैमरा म कैद होगे। नेताम ह कवासी अउ जायसवाल के संग लंच करिस। राज्य के कद्दावर आदिवासी नेता के कांग्रेसी नेता मन ले करीबी ल लेके कई तरह के कयास लगाए जात हे। चरचा हवय कि नेताम के कांग्रेस म वापसी हो सकत हे। भू-राजस्व संहिता म संशोधन वापसी के मुद्दा म जिस तरह सर्व आदिवासी समाज ल लीड करत हुए नेताम ह तेवर दिखाइस कि सरकार ल पीछे हटना पड़गे। एखर बाद ले आदिवासी समाज के भाजपा ले दूरी बनाए अउ कांग्रेस के नजदीक होए के चरचा हे। यानी नेताम के कांग्रेस म शामिल होए से ताकत बढ़ जाही। कांग्रेस नेता मन के बीच ए चरचा हे हवय। हालांकि कार्यकारी अध्यक्ष राजीव शर्मा ह एला महज गेट-टू-गेदर किहिस हे। वोह नेताम के कांग्रेसम शामिल होए के खबर ल कयास बताइस हे। एती बर राजधानी के एक वरिष्ठ नेता के कहिना हे कि नेताम पूर्व म कांग्रेस म रहि चुके हे। अउ वो ह घर वापसी कर सकत हे। ये ह दूनों बर अच्छा होही।
कवासी अउ जतिन संग अरविंद नेताम के गेट टूगेदर…का ये ह वापसी के संकेत हवय
जगदलपुर । कांग्रेस के गेट टूगेदर म बुधवार के एक नजारा ह राजनीतिक हलचल बढ़ा दे हे। गणपति रिसॉर्ट म आयोजित कार्यक्रम म पूर्व केंद्रीय मंत्री अउ कांग्रेस के पूर्व वरिष्ठ नेता अरविंद नेताम उप नेता प्रतिपक्ष कवासी लखमा अउ महापौर जतिन जायसवाल के संग बातचीत करत कैमरा म कैद होगे। नेताम ह कवासी अउ […]


text:
दिल्ली । छत्तीसगढ़ के मुख्यमंत्री भूपेश बघेल ह सांसद राहुल गांधी के उपर होवत ED के कार्यवाही ल लेके बड़का बयान दे हावय। श्री बघेल ह अग्निवीर के विरोध अउ राहुल गांधी के समर्थन म सरलग दिल्ली म अपन सांसद अउ मंत्री मनके संग डटे हाबे। पाछू दिन उंकर गिरफ्तारी तको होए रिहिस। ओमन किहिन के राहुल गांधी जी देस के लोगन के संग हावय ये सेती ओला परेसान करे जात हावय। अऊ जेन मन भी राहुल के साथ हे ओहू मनला अब परेसान करे जावत हाबे।
छत्तीसगढ़ म भी फोन टेपिंग के ओरा मिलत हाबे..., तभो हमन नइ डर्रावन
श्री बघेल अग्निवीर योजना के जबर विरोध करत किहिन के ये योजना युवा मन खातिर बने नइये, चार साल नौकरी करे के बाद उंकर का होही? आन-आन राज्य मन कोति ले ओमन ला नौकरी दे के बात करत हाबे, फेर का ये सब अतका आसान होही। देस म पहिली ले ही बेरोजगारी हाबे, आरक्षण ल तको खतम करे खेल होवत हाबे। हम सब येकर जबर विरोध करबोन, राष्ट्रपति ले मिलबो, अपन बात रखबो। ओमन आगू किहिन के जेन राहुल गांधी के संग हाबे तेनो ल बेवजह परेसान करे जावथे। राजस्थान म अशोक गहलोत के भाई के इहां CBI भेजे गिस, छत्तीसगढ़ म भी फोन टेपिंग के ओरा मिलत हाबे। तभो हमन नइ डर्रावन।


text:
जय जोहार रायपुर..दीपक ५२कर.. छत्तीसगढ़ सरकार अपन बजट पेश करने वाला हे अऊ एखर बर मुख्यमंत्री ह जनता ले सुझाव आमंत्रित करे हे अऊ ई मेल के संग व्हाट्सप नंबर जारी करे हे जमा आमजनता बजट बर अपन सुझाव भेज सकथे, बता दन कि एखर पहिली केंद्र सरकार घलो ये तरकीब अपना चुके हे,
उहि तर्ज म भूपेश सरकार घलो लोगन ले सुझाव मांगे हे अऊ बने सुझाव ल भागीदारी बनाही , बहरहाल ये नवा पहल राज्य के बजट बर कतना कारगर साबित होही ये तो देखे वाले बात होही, अइसे करके सरकार जनता के आकांक्षा ल अपन बजट म शामिल करे के बात कहे हे.
Other Articles
ग्रामीण विधायक सत्यनारायण शर्मा के जन्मदिन , जगह जगह होईस कार्यक्रम
One Comment
-
मोर सुझाव हे सबले पहिली प्राथमिकता छत्तीसगढ़ म जतका बेरोजगार युवा लइका हे उंकर बर सरकार रोजगार के ब्यवस्था करे, दूसरा,पढ़ाई लिखाई म सुधार होवे अउ महतारी भाखा म पहेली कक्सा ले बारवी कक्सा तक पढ़ाई लिखाई होय साथ म जतका टेक्स हम केंद्रीय सरकार ल देथन ओकर आधा पैसा ल राज म खर्चा होय, किसान अउ कृषि के ऊपर बिसेस बजट रखव


text:
በበዓለ ኀምሳ ቀን መንፈስ ቅዱስ ወረደ
1የበዓለ ኀምሳ ቀን በደረሰ ጊዜ ሁሉም በአንድነት፣ በአንድ ስፍራ ተሰብስበው ነበር፤ 2ድንገትም እንደ ብርቱ ዐውሎ ነፋስ ያለ ድምፅ ከሰማይ መጥቶ ተቀምጠው የነበሩበትን ቤት እንዳለ ሞላው። 3የእሳት ምላሶች የሚመስሉም ታዩአቸው፤ ተከፋፍለውም በእያንዳንዳቸው ላይ ዐረፉ። 4ሁሉም በመንፈስ ቅዱስ ተሞሉ፤ መንፈስም እንዲናገሩ በሰጣቸው መጠን በሌሎች ቋንቋዎች2፥4 ወይም ልሳኖች እንዲሁም በቍ 11 ይናገሩ ጀመር።
5በዚህ ጊዜ ከሰማይ በታች ካለው ሕዝብ ሁሉ የመጡና እግዚአብሔርን የሚፈሩ አይሁድ በኢየሩሳሌም ነበሩ። 6ይህን ድምፅ ሲሰሙ፣ ብዙ ሕዝብ በአንድነት ተሰበሰቡ፤ እያንዳንዱም ሰው፣ ሰዎቹ በገዛ ቋንቋው ሲናገሩ በመስማቱ ግራ ተጋባ፤ 7በመገረምና በመደነቅም እንዲህ አሉ፤ “እነዚህ የሚነጋገሩት ሁሉ የገሊላ ሰዎች አይደሉምን? 8ታዲያ፣ እያንዳንዳችን በተወለድን በት፣ በራሳችን ቋንቋ ሲናገሩ የምንሰማቸው እንዴት ቢሆን ነው? 9እኛ የጳርቴና፣ የሜድ፣ የኢላሜጤም ሰዎች፣ በመስጴጦምያ፣ በይሁዳ፣ በቀጶዶቅያ፣ በጳንጦስ፣ በእስያ፣ 10በፍርግያ፣ በጵንፍልያ፣ በግብፅ፣ በቀሬና አጠገብ ባሉት በሊቢያ አውራጃዎች የምንኖር፣ ከሮም የመጣን 11አይሁድና ወደ ይሁዲነት የገባን፣ የቀርጤስና የዐረብ ሰዎች ስንሆን፣ ሰዎቹ የእግዚአብሔርን ታላቅ ሥራ በየቋንቋችን ሲናገሩ እንሰማቸዋለን!” 12ሁሉም በአድናቆትና ግራ በመጋባት፣ “ይህ ነገር ምን ይሆን?” ተባባሉ።
13አንዳንዶቹ ደግሞ “ያልፈላ ብዙ የወይን ጠጅ2፥13 ወይም ጣፋጭ ወይን ጠጥተዋል” በማለት አፌዙባቸው።
ጴጥሮስ ለሕዝቡ ንግግር አደረገ
14በዚህ ጊዜ ጴጥሮስ ከዐሥራ አንዱ ጋር ተነሥቶ ቆመ፤ ድምፁንም ከፍ አድርጎ እንዲህ ሲል ለሕዝቡ ተናገረ፤ “እናንት የይሁዳ ሰዎች፤ በኢየሩሳሌምም የምትኖሩ ሁሉ፤ ይህን አንድ ነገር ዕወቁ፤ በጥሞናም አድምጡ። 15ጊዜው ገና ከጠዋቱ ሦስት ሰዓት ስለ ሆነ፣ እናንተ እንደምታስቡት እነዚህ ሰዎች አልሰከሩም። 16ነገር ግን ይህ በነቢዩ በኢዩኤል እንዲህ ተብሎ የተነገረ ነው፤
17“እግዚአብሔር እንዲህ ይላል፤ በመጨረሻው ቀን፣
መንፈሴን በሥጋ ለባሽ ሁሉ ላይ አፈሳለሁ፤
ወንዶችና ሴቶች ልጆቻችሁ ትንቢት ይናገራሉ፤
ጒልማሶቻችሁ ራእይ ያያሉ፤
ሽማግሌዎቻችሁ ሕልም ያልማሉ።
18በዚያ ጊዜ በወንዶችና በሴቶች አገልጋዮቼ ላይ፣
መንፈሴን አፈሳለሁ፤
እነርሱም ትንቢት ይናገራሉ።
19በላይ በሰማያት ድንቅ ነገሮችን፣
አሳያለሁ፤ በታች በምድርም ምልክቶችን እሰጣለሁ፤
ደምና እሳት፣ የጢስም ጭጋግ ይሆናል።
20ታላቅና ክቡር የሆነው የጌታ ቀን ከመምጣቱ በፊት፣
ፀሓይ ወደ ጨለማ፣
ጨረቃም ወደ ደም ይለወጣሉ።
21የጌታን ስም፣
የሚጠራ ሁሉ ይድናል።’
22“የእስራኤል ሰዎች ሆይ፤ ይህን ቃል ስሙ፤ እናንት ራሳችሁ እንደምታውቁት፣ እግዚአብሔር በመካከላችሁ ታምራትን፣ ድንቅ ነገሮችንና ምልክቶችን በእርሱ በኩል በማድረግ ለናዝሬቱ ኢየሱስ መስክሮለታል። 23እግዚአብሔር በጥንት ውሳኔውና በቀደመው ዕውቀቱ ይህን ሰው አሳልፎ በእጃችሁ ሰጣችሁ፤ እናንተም በክፉ ሰዎች2፥23 ወይም ሕግ በሌላቸው ሰዎች (አሕዛብን ያመለክታል) እጅ ሰቅላችሁ ገደላችሁት። 24እግዚአብሔር ግን የሞትን ጣር አስወግዶ አስነሣው፤ ሞት ይዞ ሊያስቀረው አልቻለምና። 25ዳዊትም ስለ እርሱ እንዲህ ይላል፤
“ ‘ጌታን ሁል ጊዜ በፊቴ አየዋለሁ፤
እርሱ በቀኜ ነውና፣
ከቶ አልታወክም።
26ስለዚህ ልቤ ደስ አለው፤ አንደበቴም ሐሤት አደረገ፤
ሥጋዬም በተስፋ ይኖራል።
27ነፍሴን በሲኦል አትተዋትምና፤
ቅዱስህም መበስበስን እንዲያይ አታደርግም።
28የሕይወትን መንገድ እንዳውቅ አደረግኸኝ፤
በፊትህም በሐሤት ትሞላኛለህ።’
29“ወንድሞች ሆይ፤ ከቀደምት አባቶች ዳዊት ሞቶ እንደ ተቀበረ፣ መቃብሩም እስከ ዛሬ ድረስ በመካከላችን እንደሚገኝ በድፍረት መናገር እችላለሁ። 30ነቢይ በመሆኑም፣ እግዚአብሔር ከዘሮቹ አንዱን በዙፋኑ ላይ እንደሚያስቀምጥ በመሐላ ቃል የገባለት መሆኑን ዐወቀ። 31ይህንን አስቀድሞ በማየቱ እርሱ በሲኦል እንደማይቀርና ሥጋውም እንደማይበሰብስ ስለ ክርስቶስ2፥31 ወይም መሲሕ፤ በግሪክ ክርስቶስ፣ በዕብራይስጥ መሲህ ማለት የተቀባው ማለት ነው፤ እንዲሁም በቍ 36 ትንሣኤ ተናገረ። 32ይህን ኢየሱስ፣ እግዚአብሔር ከሞት አስነሣው፤ እኛም ሁላችን ለዚህ ነገር ምስክሮች ነን። 33ስለዚህ በእግዚአብሔር ቀኝ ከፍ ከፍ ካለ በኋላ፣ የመንፈስ ቅዱስን ተስፋ ከአብ ተቀብሎ አሁን የምታዩትንና የምትሰሙትን አፈሰሰው። 34ዳዊት ወደ ሰማያት አልወጣም፤
እርሱ ራሱ ግን እንዲህ ብሎአል፤
“ ‘ጌታ ጌታዬን፣
35“ጠላቶችህን ለእግርህ መረገጫ እስከማደርግልህ ድረስ፣
በቀኜ ተቀመጥ” አለው።’
36“እንግዲህ፣ እግዚአብሔር ይህን እናንተ የሰቀላችሁትን ኢየሱስን፣ ጌታም ክርስቶስም እንዳደረገው የእስራኤል ወገን ሁሉ ይረዳ!”
37ሕዝቡም ይህን በሰሙ ጊዜ ልባቸው እጅግ ተነካ፤ ጴጥሮስንና ሌሎቹንም ሐዋርያት፣ “ወንድሞች ሆይ፤ ታዲያ ምን እናድርግ?” አሏቸው።
38ጴጥሮስም እንዲህ አላቸው፤ “ንስሓ ግቡ፤ ኀጢአታችሁም እንዲሰረይላችሁ፣ እያንዳንዳችሁ በኢየሱስ ክርስቶስ ስም ተጠመቁ፤ የመንፈስ ቅዱስንም ስጦታ ትቀበላላችሁ። 39የተስፋው ቃል ለእናንተና ለልጆቻችሁ እንዲሁም ጌታ አምላካችን ወደ ራሱ ለሚጠራቸው፣ በሩቅ ላሉትም ሁሉ ነውና።”
40በሌላ ብዙ ቃል እየመሰከረላቸው፣ “ከዚህ ጠማማ ትውልድ ራሳችሁን አድኑ” በማለት አስጠነቀቃቸው። 41ቃሉን የተቀበሉትም ተጠመቁ፤ በዚያ ቀን ሦስት ሺህ ያህል ሰዎች በቍጥራቸው ላይ ተጨመሩ።
የአማኞች የኅብረት ኑሮ
42እነርሱም በሐዋርያት ትምህርትና በኅብረት፣ እንጀራውንም በመቍረስና በጸሎት ይተጉ ነበር። 43በሐዋርያት እጅ ብዙ ድንቅና ታምራት ይደረግ ስለ ነበር፣ ሰው ሁሉ ፍርሀት አደረበት። 44ያመኑት ሁሉ በአንድነት ነበሩ፤ ያላቸውንም ሁሉ የጋራ አደረጉ። 45ሀብታቸውንና ንብረታቸውንም እየሸጡ ለእያንዳንዱ ሰው የሚያስፈልገውን ያህል ይሰጡት ነበር። 46በየዕለቱ በቤተ መቅደስ በአንድነት እየተገናኙ፣ በቤታቸውም እንጀራ እየቈረሱ በደስታና በቀና ልብ ይመገቡ ነበር፤ 47እግዚአብሔርንም እያመሰገኑ፣ በሕዝቡ ሁሉ ፊት ሞገስ ነበራቸው፤ ጌታም የሚድኑትን በቍጥራቸው ላይ ዕለት በዕለት ይጨምር ነበር።
पबितर आतमा पिनतेकुस्त के दिन आथे
1जब पिनतेकुस्त तिहार के दिन आईस, त जम्मो चेलामन एक ठऊर म जुरे रिहिन। 2अचानक अकास ले एक बड़े गरेर सहीं सनसनाहट के अवाज होईस, अऊ ओ अवाज ले जम्मो घर ह, जिहां ओमन बईठे रिहिन, गूंज गीस। 3ओमन ला आगी के जीभमन सहीं फटत दिखिन, अऊ ओम के हर एक झन के ऊपर आके ठहर गीस। 4अऊ ओमन जम्मो झन पबितर आतमा ले भर गीन अऊ जइसने पबितर आतमा ह ओमन ला बोले के सामरथ दीस, ओमन आने-आने भासा म गोठियाय लगिन।
5ओ घरी धरती के हर एक देस ले आय परमेसर के भक्त यहूदीमन यरूसलेम सहर म रहत रिहिन। 6जब ओमन ए अवाज सुनिन, त उहां एक भीड़ जुर गीस अऊ मनखेमन घबरा गीन, काबरकि हर एक झन ला ए सुनई देवत रिहिस कि एमन मोरेच भासा म गोठियावत हवंय। 7ओ जम्मो झन अचम्भो म पड़के पुछे लगिन, “देखव, ए जम्मो मनखे जऊन मन गोठियावत हवंय, का एमन गलील प्रदेस के नो हंय? 8त फेर कइसने हमन जम्मो मनखेमन अपन-अपन जनम-भूमि के भासा सुनत हवन? 9हमन के बीच म पारथी, मेदी, एलामी मनखे हवंय; अऊ हमन म ले कोनो-कोनो मिसुपुतामिया, यहूदिया अऊ कप्पदुकिया, पुनतुस, एसिया, 10फ्रूगिया, पंफूलिया, मिसर अऊ लिबिया देस जऊन ह कुरेन के लकठा म हवय, के रहइया अंय। रोम ले आय मनखेमन (यहूदी अऊ यहूदी मत म चलइया, दूनों), क्रेती अऊ अरबी घलो हवंय। 11पर हमन जम्मो झन अपन-अपन भासा म एमन ले परमेसर के बड़े-बड़े काम के चरचा सुनत हवन।” 12ओ जम्मो झन अचम्भो म पड़के अऊ घबराके एक-दूसर ला पुछे लगिन, “एकर का मतलब ए?”
13पर कुछू मनखेमन चेलामन के ठट्ठा करिन अऊ ए कहिन, “एमन तो अंगूर के मंद के नसा म हवंय।”
पतरस के उपदेस
14तब पतरस ह गियारह प्रेरितमन के संग ठाढ़ होईस अऊ ऊंचहा अवाज म भीड़ ला ए कहिस, “हे संगी यहूदी अऊ यरूसलेम के जम्मो रहइया मन, मोर गोठ ला कान लगाके सुनव अऊ समझव। 15हमन नसा म नइं अन, जइसने कि तुमन समझत हवव, काबरकि अभी तो बिहान के नौ बजे हवय। 16पर एह ओ बात ए, जऊन ला योएल अगमजानी के दुवारा कहे गे रिहिस:
17‘परमेसर ह कहिथे, आखिरी के दिन म अइसने होही कि मेंह अपन आतमा ला जम्मो मनखेमन ऊपर उंड़ेरहूं।
तुम्हर बेटा अऊ बेटी मन अगमबानी करहीं।
तुम्हर जवानमन दरसन देखहीं,
अऊ तुम्हर सियानमन सपना देखहीं।
18मेंह अपन दास अऊ अपन दासी मन ऊपर घलो ओ दिन म अपन आतमा उंड़ेरहूं
अऊ ओमन अगमबानी करहीं।
19मेंह ऊपर अकास म अद्भूत काम
अऊ खाल्हे धरती म चिन्हां,
याने कि लहू, आगी अऊ धुआं के बादर देखाहूं।
20परभू के महान अऊ महिमामय दिन के आय के पहिली सूरज ह अंधियार
अऊ चंदा ह लहू सहीं हो जाही।
21अऊ जऊन ह परभू के नांव लिही, ओह उद्धार पाही।’2:21 योएल 2:28-32
22हे इसरायलीमन हो, ए बात ला सुनव: यीसू ह नासरत के रहइया एक मनखे रिहिस। ओह परमेसर कोति ले आय रिहिस। ए बात के सबूत ओकर सामरथ के काम, अचरज के काम अऊ चिन्हां ले परगट होथे, जऊन ला परमेसर ह तुमन के बीच म ओकर दुवारा करिस, जइसने कि तुमन खुदे जानत हवव। 23जब ओह परमेसर के ठहराय योजना अऊ पूर्व गियान के मुताबिक पकड़वाय गीस, त तुमन अधरमीमन के मदद ले ओला कुरुस म चघाके मार डारेव। 24पर ओला परमेसर ह मिरतू के बंधना ले छोंड़ाके जियाईस, काबरकि एह असंभव रिहिस कि ओह मिरतू के बस म रहय। 25बहुंत पहिली दाऊद ह लिखे हवय कि मसीह ह अपन बारे म का कहिस,
‘मेंह परभू ला हमेसा अपन आघू म देखत रहेंव, काबरकि ओह मोर जेवनी हांथ कोति हवय;
मेंह कभू डोलंव नइं।
26एकरसेति मोर मन म खुसी हवय, अऊ मोर जीभ ह आनंद परगट करथे;
मोर देहें घलो आसा म जीयत रहिही,
27काबरकि तेंह मोर जीव ला पताल-लोक म नइं छोड़बे,
अऊ न अपन पबितर जन (मसीह) ला सड़न देबे।
28तेंह मोला जिनगी के रसता बताय हवस;
तेंह मोला अपन दरसन देके आनंद ले भर देबे।’
29हे भाईमन हो, मेंह ओ कुल के मुखिया दाऊद के बारे म तुमन ला बिसवास के संग ए कह सकत हंव कि ओह तो मर गीस, अऊ दफनाय घलो गीस अऊ ओकर कबर ह आज तक इहां हवय। 30पर ओह अगमजानी रिहिस अऊ ओह ए जानत रिहिस कि परमेसर ह ओकर ले ए कसम खाय रिहिस; ‘मेंह तोर बंस म ले एक झन ला तोर सिंघासन म बईठाहूं।’ 31ओह, का होवइया हवय एला जानके, मसीह के जी उठे के बारे म अगमबानी करिस, ‘ओकर जीव ला पताल-लोक म नइं छोंड़े गीस अऊ न ओकर देहें ह सड़े पाईस।’ 32एही यीसू ला परमेसर ह जियाईस, जेकर हमन जम्मो झन गवाह हवन। 33इहीच ढंग ले ओह परमेसर के जेवनी हांथ कोति जम्मो ले बड़े पद पाईस। ददा (परमेसर) ले ओह पबितर आतमा पाके, जेकर परतिगियां करे गे रिहिस, ओह हमर ऊपर एला उंड़ेर दीस, जऊन ला तुमन देखत अऊ सुनत हवव। 34काबरकि दाऊद ह तो स्वरग म नइं चघिस,
पर ओह ए कहिस,
‘परभू ह मोर परभू ले कहिस:
35“मोर जेवनी हांथ कोति बईठ;
जब तक कि मेंह तोर बईरीमन ला तोर गोड़ खाल्हे के चौकी नइं बना देवंव।” ’2:35 भजन-संहिता 110:1
36एकरसेति जम्मो इसरायली मनखेमन ए जरूर जान लेवंय कि ओही यीसू, जऊन ला तुमन कुरुस म चघाय रहेव, परमेसर ह ओला परभू अऊ मसीह दूनों ठहराईस।”
37तब सुनइयामन के हिरदय ह कलपे लगिस, अऊ ओमन पतरस अऊ बाकि प्रेरितमन ले पुछे लगिन, “हे भाईमन हो, हमन का करन?”
38पतरस ह ओमन ला कहिस, “अपन पाप के पछताप करव, अऊ तुमन म ले, हर एक झन अपन-अपन पाप के छेमा खातिर यीसू मसीह के नांव म बतिसमा लेवव, तब तुमन पबितर आतमा के दान पाहू। 39काबरकि ए परतिगियां ह तुम्हर अऊ तुमन के संतान बर अऊ ओ जम्मो दूरिहा-दूरिहा के मनखेमन के खातिर घलो अय, जऊन मन ला हमर परभू परमेसर ह अपन लकठा म बलाही।”
40पतरस ह अऊ बहुंते बात के दुवारा समझाईस अऊ ओमन ले बिनती करिस, “अपन-आप ला ए खराप मनखेमन ले बचावव।” 41तब जऊन मन पतरस के बात ला मानिन, ओमन बतिसमा लीन, अऊ ओहीच दिन करीब तीन हजार मनखेमन ओमन के संग मिल गीन।
बिसवासीमन के संगति
42ओमन प्रेरितमन ले सिकछा पाय लगिन, अऊ अपन-आप ला संगति रखे म, परभू भोज के रोटी टोरे म अऊ पराथना करे म मगन रखिन। 43जम्मो मनखेमन म डर हमा गे अऊ बहुंते चमतकार के काम अऊ अद्भूत काम प्रेरितमन के दुवारा होवत रिहिस। 44ओ जम्मो बिसवास करइयामन लगातार एक संग संगति करत रिहिन अऊ ओमन के जम्मो चीज म जम्मो झन के हक रिहिस।
45ओमन अपन-अपन संपत्ति अऊ सामान ला बेंच-बेंचके, जेकर जइसने जरूरत रहय वइसने बांट देवंय। 46ओमन हर एक दिन एक मन होके मंदिर के अंगना म जुरंय, अऊ ओमन घर-घर म रोटी टोरत, खुसी अऊ निस्कपट मन ले एक संग खावत रिहिन। 47ओमन परमेसर के भजन करंय अऊ जम्मो मनखेमन ओमन ले खुस रहंय। अऊ जऊन मन उद्धार पावंय, ओमन ला परभू ह हर दिन ओमन के संग मिला देवत रिहिस।


text:
एक महतारी कऊन भाखा मं सपना देखथे? गंगा ले के पेरियार के पार तक ले वो ह अपन लइका मन ले कऊन भाखा मं गोठियाथे? का ओकर बोली हरेक राज, हरेक जिला, हरेक गाँव के संग अपन रंग बदलथे? हजारों भाखा, लाखों बोली, का वो ह तऊन सब्बो ला जानथे? वो ह कऊनो एक मं विदर्भ के किसान मन ले, हाथरस के लइका मन ले, डिंडीगुल के माईलोगन ले गोठियाथे? सुनव! अपन मुड़ी ला लाली बालू मं खुसेर देवव. एक ठन डोंगरी के टीपी मं जावव जऊन मेर हवा तुम्हर चेहरा ले मया-दुलार करत रहिथे, सुनव! का तुमन वोला सुन सकत हवव, ओकर कहिनी मन ला, ओकर गीत मन ला, ओकर रोवई ला? मोला बतावव, काय तुमन ओकर जुबान ला पहिचाने सकथो? मोला बतावव, का तुमन मोर जइसने एक ठन सुग्घरलोरी गावत सुने सकत हवव?
जुबान
मोर जुबान मं एक ठन कटार समा गे!
मंय येकर तेज धार के गम पाथों –
चीर देथे जुबान के नाजुक जगा मन ला.
मंय अब अऊ बोले काबिल नईं रहे सकंव,
कटार ला मोर जम्मो आखर मिल गे,
सब्बो आखर के भाव, सब्बो गीत, सब्बो कहिनी, मन ला खोदर डरिस
जेन मन रहिन सब्बो जाने पहिचाने अऊ जेन ला मसूस करे रहेंव.
लहू ले लथपथ मोर जुबान,
लहू के धार
मोर मुंह ले छाती तक बोहावत,
मोर बोर्री, मोर अलकर जगा ले होवत
द्रविड़ मन के धनहा माटी मं मिल जाथे.
भूईय्या जीभ जइसने लाल अऊ ओद्दा हो गे हवय.
हरेक बूंद ले नवा जनम होथे,
करिया धरती ले जामे लाल कांदी पंऊरे लागथे .
ओकर कोख मं सैकड़ों, हजारों अऊ लाखों
जुबान दबे हवंय
जुन्ना मरघट्टी ले मरे भाखा मन जिंयत उठ जाथें,
बिसोरे सब्बो बोली मन फागुन मं परसा के फूल जइसने खिले हवंय.
गावत हवंय गीत अऊ सुनावत कहिनी, जऊन ला मोर महतारी सुनावत रहिस.
मोर जुबान मं कटार समा गे
ओकर धार अब भोथराय लगे हवय,
कतको बोली वाले देस मं गीत मन ले डेरावत.
अनुवाद: निर्मल कुमार साहू


text:
गांव, गुड़ी, गोठ बात सबो जमाना ले चले आवत हे.
अब का करना हे तेला बता काबर के अभिच्चे मन होईस अउ तोर आगू मा आके खड़े होंगेंव. कतकोझन उदुक ले कोनो कोती नइ जावंव. जाए धरे के पहिली तियारी होना जरूरी हे. सटले उठ रेंग देबे त समाज मा घलो फरक परथे. कांही केहे के जगा नइ मिलय तभो ले सुनत गुनत अपन पारी के अगोरा होना चाही. का भइगे अभिन मौका नइ मिलिस ते आने पईत देखे जाही. ओदिन के बात हरय फलाना हा अपनेच अपन चीहुर पारे असन गोठियाइस, सभा समाज हलाहल होगे. का भईच तोर मनके नइ निभिस ते थोकिन सोंच बिचार के बोले बर चाही. सबो के इज्जत के खियाल होना चाही. इही चिंतन हा मोला ओलंग लेग डरिस.
ये भी पढ़ें : छत्तीसगढ़ी विशेष - जेकर संइया हे कोतवाल
चरकोनिया होतिस ते बने होतिस
देखे मा पता नइ चलय, फेर गोठ बात होइस त सबो झन जान डारिन. चारो कोती हमर चिन्हारी के सेती मान मर्यादा के खियाल राखे ला परथे. कोनो दूसर के बिचार अउ तोर अपन हिसाब लगाके बइठे रइथें. कोन काय काहत हे तेला सुनत सुनत मने मन मा जवाब देहे के गुण आवत रइथे. अइसे जगा देखके अपन जवाब देना चाही जेन जगा मा जरूरत हाबे नइते बात मा नइ राहय.
कलजुगिहा हरय कहिके सबो झन कहिथें फेर अपनो हा ओही जुग मा हावय तेला जानना चाही. गांव, गुड़ी, गोठ बात सबो जमाना ले चले आवत हे. एदे नियाव अनियाव ला कोन नइ जानय, नइ जानतिन त निभतिस कइसे निभाव होवत हावय तेकरे सेती चरकोनिया असन संसारी मन ठीहा ला बनाए सजाए राखे हावंय.
दतकेच मा का हो जाही कइथे
मनसा पाप ला का कहिबे दतकेच मा का हो जाही कहिके कतको झन भटकउल रद्दा ला रेंगाए ला धर लिन. अमरत, ठमरत गोठ बात होना चाही अइसे सियान मन सिखोती गोठियाथें. उम्मर के सिराती आगे हे कहिके कोनो नइ जानय. हमन टुकना तोपऊ जिनगी जीयत देखे हावन. बने गोठियात, बतियात गंगा जल पीइस अउ परलोक गमन होगे अइसे घलो होथे. एही मेरन एक ठन बिचार आइस अउ चल दिहिस तें सकेले नइ पाये अउ बिचार उड़ियागे.
बिचार उड़ियाए के बाद तें कतको मुड़ ला खजुवा फेर ओ बिचार हा वापस आए ला नइ धरय. ठरकाए तहां ले पाछू पछतावा होना जरूरी हे. सबो मनखे के जीवन मा पछतावा के जगा बाढ़त जावत हे ए बने बात नोहे, तभे तो केहे जाथे कोनो कखरो बिगाड़ झन करंय सबो के सेती एक्को झन ला दुख पीरा झन मिलय. थोरको अन्टेरहा कहूं होवत दिखिस ततके मा काखर बिगाड़ हो जाही कोनो नइ जानय. सोंचे अउ गुने एक्के बात ए, हल्का सल्का कहूं होइस त नकसान के डर अमाहिच. बस अतके हमर कहना राहय के कोनो ल कमती झन आकन.
सरेख लेते त का हो जतिस
जुवाबी कहुं मिलगे तहां ले तें जान डार अब तोला अपने बीच मा रहिके ए बात ला सिद्ध करना परही. गांव गंवतरिहा मनखे अपन जिनगी भर सादा सर्वदा जीथे अउ जागत सूतत ओखर रक्षा घलो करथे. पढ़ई लिखई अपन जगा ठीक हे फेर भासा के उदगम ला खोजे मा पाबे के सोंचई अउ बोलई दूनो अपन जगा मा वजनदार लागथें. इही हरय पंचइती के निरमान. पंचइती होवत आवत हे अउ ओ मेरन लिखा पढ़ी के काम नइ हा नवा बात लागथे काबर के पहिली लिखा पढ़ी काए हमर पुरखामन सीखे नइ रिहिन हे. आपस मा गोठ बात करई अउ दूध ला दूध, पानी ला पानी बताके निरनय करिन इही हरय सार बात. फेर आजकाल आबादी बाढ़ गेहे, आना-जाना, देखना सुनना, पढ़ना लिखना अउ विज्ञान के तरक्की ला जानना समझना घलो बड़े बुता होगे हे तेकरे सेती ऊदुक ले चमत्कार होवतहे तइसे लागे ला धर लेहे. ( लेखक साहित्यकार हैं और ये उनके निजी विचार हैं.)
MP News: Congress बोली, 'अपराध की राजधानी Madhya Pradesh', Law and Order का मुद्दा कितना बड़ा ?
Breaking Top 10: गांव से शहर तक हर ख़बर पर पैनी नज़र | MP की टॉप 10 ख़बरें |Latest News|News18 MP CG
MP का पूर्वी हिस्सा शीतलहर की चपेट में, बीती रात Pachmarhi में दर्ज हुआ 4.4 डिग्री सेल्सियस |Latest
Weekly Horoscope | जानिए क्या कहते है आपके सितारे ? | Astrology । 27 November 2022 | News18 MP CG
छत्तीसगढ़ी म पढ़व- समे ल ठेंगा दिखाय के मतलब..!
Chhattisgarh News: आज Launch होगा Bharat Jodo Yatra का Theme Song, CM Bhupesh Baghel होंगे शामिल
वेब सीरीज राइटर दुर्गेश सिंह ने बताई 'गुल्लक' की कहानी, किरदारों को लेकर कही ये बड़ी बात
Rahul Gandhi की Bharat Jodo Yatra का आज 5वां दिन, महू से इंदौर पहुंचेगी राहुल की पदयात्रा | Latest
Rahul Gandhi की Bharat Jodo Yatra महू से इंदौर पहुंचेगी, छात्र महापंचायत में शामिल होंगे Rahul
Top Headlines: गांव से शहर तक हर ख़बर पर पैनी नज़र | देखिए '25 सेकेंड में ख़बर' | News18 MP CG
Ratlam News: अंबर और भदौरिया ग्रुप में एक दशक पहले हुए विवाद मामले में कोर्ट का बड़ा | Latest News
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisgarh New


text:
रायपुर/बालौदाबाजार। बिहार मे होए चारा घोटाला के तरह छत्तीसगढ़ के बलौदाबाजार जिला म घलो चारा घोटाला सामने आइस हे। खाद, पशु अउ सामग्री के परिवहन म लाखों रुपिया के घोटाला करइया चार अधिकारी मन के खिलाफ शनिवार के मामला दरज करे गिस। वन विभाग के ओर ले खाद, खाद्य सामग्री अउ अन्य सामान ल ए डहर ले ओ डहर करे बर किराए के नाम ले लाखों रुपिया के फर्जीवाड़ा कर के बात सामने आइस हे। एक अखबार ह फर्जीवाड़े ले संबंधित खबर प्रकाशित करिस हे। ओखर बाद विभाग ह जांच शुरु करिस हे अउ तथ्य जुटाए बर शुरु करिस । जांच म ये बात सामने आइस कि सामान ले जाए बर जे गाड़ी मन के इस्तेमाल करे गिस, असल म वो ह नइए। अधिकारी मन ह दोपहिया वाहन के नंबर ल बिल म दर्शाइस हे। जेमा कृषि ले संबंधित सामान मन के ढुलाई करे गिस हे। जानकारी मिले के बाद वन विभाग के चार अधिकारी मन के खिलाफ धोखाधड़ी के मामला दरज करवाए गे हे।
बलौदाबाजार जिला म घलो चारा घोटाला
रायपुर/बालौदाबाजार। बिहार मे होए चारा घोटाला के तरह छत्तीसगढ़ के बलौदाबाजार जिला म घलो चारा घोटाला सामने आइस हे। खाद, पशु अउ सामग्री के परिवहन म लाखों रुपिया के घोटाला करइया चार अधिकारी मन के खिलाफ शनिवार के मामला दरज करे गिस। वन विभाग के ओर ले खाद, खाद्य सामग्री अउ अन्य सामान ल ए […]


text:
कोनो मने-मन हांसत रहिथे, गदकत रहिथे तब कोनो कट्ठल के हांसथे, कोनो मंद-मंद मुसकुरावत रहिथे. हंसी के रहस्य के शोध करे जाए के हंसी आखिर आथे काबर? अब ए करा ओ रहस्य के बरनन नइ करे जात हे, नइते फेर लम्बा-चौड़ा पुरान बखाने ले पर जाही. कभू मौका मिलही तब ‘हंसी रहस्य उपर चरचा करबो.
हां त, अभी हंसी ला कलेचुप राखिहौं कान दे के सुनिहौ. मैं कोनो रेडियो अउ टीवी चैनल के उद्घोषक नोहवं जउन सीधा कोनो स्टेशन ले प्रसारित करथौं. जउन खबर मोर कान तक जेकर भी माध्यम ले मिले हे उही ला बतावत हौं, आंखी देखे हाल घलो नोहय. अब ये खबर ल पतिया हौ ते नइ पतियाहौ तउन तुंहर मन ऊपर हे. फेर बात हे सोलह आना सही. हां तब तइयार हौ ना सुने बर. तब ले सुनव-अब ए बात ला सबो झन जानत होहू के देश मं आज दूध के कतेक बड़े समस्या खड़ा होगे.एक सौ तैंतीस करोड़ के आबादी ला तो अब कोनो बराबर दूध पिला नइ सकय. कतको गाय, भइंस पाल-पोस लय, फेर दूध के पूरती नइ कर सकय ये संकट ला देख के कतको नेता, मंत्री, नौकरशाह, व्यापारी, उद्योगपति मन अपन-अपन घर मं गाय-भइंस पालना शुरू करे हे. अब सबो मंत्री, नेता, अफसर अउ बयपारी लालू परसाद अउ राबड़ी देवी तो नइ बन सकय, फेर कुछू होय ओ दूनो परानी देश ला एक संदेश जरूर दे हे के दूध के संकट ले देश ल उबारना हे, तब गाय भइंस ल पालना जरूरी हे. अब तो ओ मवेशी मन बर चारा लगबे करथे. जबरन लालू परसाद ल अनदेखना नेता, मंत्री, बयपारी, उद्योगपति अउ विरोधी दल वाले मन बदनाम कर दिस के चारा के खरीदे मं ओहर घोटाला कर दिस. अरे अपन पेट बर नहीं, मवेशी बर चारा खरीदी मं थोर-बहुत ऊंच-नीच कर दिस होही तेकर बर अतेक बवंडर. ओकर ले तो बड़े-बड़े घोटाला अउ भ्रष्टाचार आज करथे. कोनो इडी, सीबीआई अउ पुलिस के जवान ओ सरकार के कारिंदा मन इहां जाथे का.
मानुष जात अतेक हपसी हे, ओला खाना चाही, दूध चाही, दारू चाही, का-का नइ डकार डरे ओमन. एकर मन के पेट होथे घला. गाय, भंइस, भेड़, बकरी सबके दूध नइ पूर परत हे. महतारी मन घला अपन लइका मन ला अपन स्तन के दूध ला नइ पिया के इकरे दूध ऊपर आसरित हो जथे. जबकि डॉक्टर मन साफ-साफ कहिथे- बच्चा मन बर महतारी के दूध अमरित के समान होथे फेर ओ जकली-भकली मन ला कोन समझावय? कोन जनी काबर अपन दूध नइ पियावय तउन ला उही मन जानय. ककरो-ककरो मुंह ले अइसने उडऩछू खबर पाय हौं के अपन दूध पियाय ले ओकर मन के रंग, रूप अउ सुंदरता ऊपर आंच आथे. भाड़ मं जाय लइका फेर ए बाई मन के रूप मं कोनो परकार के आंच नइ आना चाही, अटल कुंवारी बने राहन कहिथे. अब ये तो अपन-अपन सोच-विचार हे. ककरो मामला मं दखलंदाजी देवइया हम कोन होथन?
महिला मन के दूध के ऊपर बात निकलिस तब मोला ओ दिन के सुरता आगे जब एक झन संपादक हा मोला बलाके कहिथे- अरे दाऊ, पढ़ तो ये खबर ला. ओ खबर ला पढ़के सट खागेंव, अपन हंसी ल रोक नइ सकेंव. अखबार के दफ्तर मं अउ सात-आठ जन बइठे राहयं तेमा छोकरी मन घला राहय. ओ संपादक मोला बलइस अउ डांटिस, चुप. मेहर अखबार ल पढ़े बर देहौं के हांसे बर. अब सब झन के नजर हमरे दूनो झन कोती होगे. कइसे का बात होगे, का खबर हे तेमा हांसत हे अउ बला के डांटत काबर हे? उही बात ला तुमन ला बतइया हौं, तेकरे सेती शुरू मं चेताय रेहेंव अउ अभी घला काहत हौं- हांसिहौ झन, कलेचुप सुनिहौ. बात मं कठल जाहौ तब रंग मं भंग हो जही, चारों कोती बगर जही, मोर फधीता हो जही.
हां तब सुनौ, बात तीस-पैंतीस साल पहिली के आय. ‘दैनिक ट्रिब्यून नांव के एक अखबार चंडीगढ़ ले निकलथे, इही मं ए अलकरहा फेर पुस्ट समाचार छपे रिहिसे. उहां कोनो गांव के माइलोगिन रिहिसे, ओहर बाल्टी-बाल्टी भर दूध देवत रिहिसे. ओकर स्तन ले दूध के निकलना थमबे नइ करत रिहिसे. तब घर वाला ओकर उही काम करय, बाल्टी ला ले के दता दय. ओ बाई, अउ ओकर घर वाला के इंटरव्यू छपे रिहिसे तेमा ए सबो के ब्यौरा रिहिसे. हे न मजेदार खबर. सोचथौं, अइसने कस कहूं हमर देश के माइलोगिन मन होगे तब तो दूध के समस्या अपने-आप सिरा (खत्म) हो जही. ये जउन संपादक रिहिस हे ना, अइसने असन रोचक खबर खोज-खाज के निकालय, थोकन अलग दिमाग के रिहिसे ओहर. ओकर संग काम करे मं मजा आवत रिहिसे. अब ये लोक मं नइ हे ओहर.
दूध के बात चलत हे, तब एक संगवारी बताथे- एक झन नेता हे तेकर ओ हर लंगोटिया संगवारी हे. ओहर इही दूध के दुख ला टारे खातिर एक ठन भइंस खरीदे हे. अब ओ भइंस अइसे हे के जबले खरीदे हे तब ले ठाठा के ठाठा हे. ओला सलाह दिस के कोनो एकाद ठन बिजार के बेवस्था कर ले तब कहूं तोर भंइस फरय ते फरय. ओ बैगा ओला बताय हे वो सबो उदीम कर डरे हौं. तब ओहर कहिथे- ‘चन्नी मं दूध दुहे अउ करम ला दोस दे तोर ये भंइस के भाग मं नइहे दूध पिये के न बदे हे, एला निकाल दे, जा हरियाणा, पंजाब उहां ले बने कोनो अच्छा नस्ल के गाय-भंइस बिसा के लान अउ दुह बने मडिय़ा के, हकन के पी घला परिवार समेत.
(परमानंद वर्मा छत्तीसगढ़ी के जानकार हैं, आलेख में लिखे विचार उनके निजी हैं.)
ब्रेकिंग न्यूज़ हिंदी में सबसे पहले पढ़ें News18 हिंदी| आज की ताजा खबर, लाइव न्यूज अपडेट, पढ़ें सबसे विश्वसनीय हिंदी न्यूज़ वेबसाइट News18 हिंदी|
Tags: Articles in Chhattisgarhi, Chhattisgarhi
FIRST PUBLISHED : September 12, 2022, 10:45 IST


text:
रायपुर। मुख्यमंत्री डॉ. रमन सिंह जब पुसल्दा समाधान शिविर म गांव वाले मन ले ऊंखर आवेदन मन म करे गए कार्रवाई अऊ कल्याणकारी योजना मन ले मिलइया लाभ के बारे म जानकारी लेवत रहिन। तब शिविर स्थल म अपन माता पिता के संग कुछ स्कूली लइका घलोक स्कूल ड्रेस म खेलत दिखिन। मुख्यमंत्री ह एक छात्रा शोभा महंत ल मंच म बलाइन अऊ उंखर से पढ़ाई लिखाई के बारे म जानकारी लीन। शोभा ह बताइस कि वो कक्षा पांचवी म पढ़थे। मुख्यमंत्री ह शोभा ले चउदा के पहाड़ा सुनाए ल कहिन। शोभा ह बिना अटके पूरा आत्मविश्वास के संग चउदा के पहाड़ा एक लय म सुना दीन। मुख्यमंत्री ह शोभा के आत्मविश्वास अउ प्रतिभा के सराहना करत ओला आशीर्वाद दीन।
मुख्यमंत्री ह कक्षा पांचवी के छात्रा शोभा ल दीस असीस
रायपुर। मुख्यमंत्री डॉ. रमन सिंह जब पुसल्दा समाधान शिविर म गांव वाले मन ले ऊंखर आवेदन मन म करे गए कार्रवाई अऊ कल्याणकारी योजना मन ले मिलइया लाभ के बारे म जानकारी लेवत रहिन। तब शिविर स्थल म अपन माता पिता के संग कुछ स्कूली लइका घलोक स्कूल ड्रेस म खेलत दिखिन। मुख्यमंत्री ह एक […]


text:
कोरबा। पावर हब के नाव ले प्रसिद्ध कोरबा जिला ल भले ही छत्तीसगढ़ अऊ दूसर राज्य ल रौसन करे के कीर्तिमान हासिल हे। फेर ये उर्जा नगरी के तीर- तखर के कतको ग्राम पंचायत मन ह आज घलो अंधियार म डूबे हवय। अइसने मामला पोड़ी-उपरोड़ा विकासखंड के ग्राम पंचायत ऐतमा नगर के आश्रित ग्राम के हे। बांगो बांध ले प्रभावित ग्रामीन मन ल पुर्नवास तो दे गिस। फेर पुर्नवास के 40 बछर बाद घलो गांव म मूलभूत सुविधा के कमी बने हे। 14 बछर पहिली गांव म बिजली के खंभा लगाए गए रहिस, फेर बिजली अभु ले नइ पहुंच सकिस हे। ग्रामीन मन कई बेरा एखर सिकायत जिम्मेदार अधिकारी मन तक पहुंचाए गिस। फेर अभु तक एमन के समस्या के समाधान नइ होइस हे।
14 बछर पहिली गांव म लगिस बिजली के खंभा …… फेर बिजली नइ पहुचिस आज ले
कोरबा। पावर हब के नाव ले प्रसिद्ध कोरबा जिला ल भले ही छत्तीसगढ़ अऊ दूसर राज्य ल रौसन करे के कीर्तिमान हासिल हे। फेर ये उर्जा नगरी के तीर- तखर के कतको ग्राम पंचायत मन ह आज घलो अंधियार म डूबे हवय। अइसने मामला पोड़ी-उपरोड़ा विकासखंड के ग्राम पंचायत ऐतमा नगर के आश्रित ग्राम के […]


text:
बेमेतरा। जिला के दाढ़ी क्षेत्र के 150 ले जादा किसान मन फसल बीमा ल लेके अब्बड़ परेसान हे। बैंक के अधिकारी मन के लापरवाही के खामियाजा किसान मन भुगतत हे। छत्तीसगढ़ राज्य ग्रामीन बैंक दाढ़ी के तिर-तार सनकपाट, जांता, कोदवा, लालपुर, पचभैया के लगभग डेढ़ सौ किसान अइसे हे जेन मन केसीससी के माध्यम ले बैंक ले लोन ले रहिन। लोन के बेरा फसल बीमा के नाव ले किसान मन के खाता ले प्रीमियम घलो काटे गिस। फेर बैंक अधिकारी के लापरवाही ले किसान मन के रसि काटे के बाद घलो फसल बीमा के प्रीमियम जमा नइ करे गिस। जेकर चलत अब किसान मन फसल बीमा के क्लेम ले वंचित रह गिन। जब एकर सिकायत कलेक्टर ले करे गिस त कलेक्टर ह तत्काल जांच के आदेस दिस।
बैंक के अधिकारी मन के लापरवाही … भुगतत हे किसान मन
बेमेतरा। जिला के दाढ़ी क्षेत्र के 150 ले जादा किसान मन फसल बीमा ल लेके अब्बड़ परेसान हे। बैंक के अधिकारी मन के लापरवाही के खामियाजा किसान मन भुगतत हे। छत्तीसगढ़ राज्य ग्रामीन बैंक दाढ़ी के तिर-तार सनकपाट, जांता, कोदवा, लालपुर, पचभैया के लगभग डेढ़ सौ किसान अइसे हे जेन मन केसीससी के माध्यम ले […]


text:
दूनो के उमर 17 बछर हवय अऊ दूनो गरभ ले हवंय. दूनो घेरी-बेरी बनेच जोर ले हांसत रहिथें, अऊ कतको बेर अपन दाई-ददा के सीखे बात ला बिसोर देथें के अपन नजर झुका के रखे ला हवय. दूनो ये सोच के डेराय हवंय के अवेईय्या बखत वो मन के संग कऊन जाने काय होही.
सलीमा परवीन अऊ अस्मा ख़ातून (असल नांव नई) बीते बछर कच्छा सात मं पढ़त रहिन, हालाकि गांव के सरकारी इस्कूल साल 2020 मं पूरा बछर भर बंद रहिस. बीते बछर जइसने लॉकडाउन सुरु होय रहिस, पटना,दिल्ली, अऊ मुम्बई मं काम करेइय्या ओकर परिवार के मरद मन, बिहार के अररिया जिला के बंगाली टोला बस्ती मं लहूँट अईन. येकर बाद, बिहाव के जइसने झड़ी लाग गे.
दूनो नोनी मन मं अस्मा भारी चटरही आय. वो ह कहिथे, “कोरोना मं होइस बिहाव. मोर बिहाव कोरोना काल मं होइस.”
सलीमा के निकाह (बिहाव) दू बछर पहिली होगे रहिस, अऊ वो ह 18 बछर के उमर के नजीक आय ले, अपन घरवाला के संग रहे सुरु करेइय्या रहिस. अचानक लॉकडाउन लगगे, अऊ 20 बछर के दरजी घरवाला अऊ उही बस्ती मं रहेइय्या ओकर परिवार के मन जिद्द करिन के वो ह वो मनके घर आ जावय. ये जुलाई, 2020 के आसपास के बात आय. घरवाला करा कऊनो काम नई रहिस, अऊ वो ह दिन भर घर मं रहत रहिस. दूसर मरद मन घलो घर मं रहिन, अइसने मं काम सेती अऊ दू हाथ मिल जतिस, त ओकर ले बढ़िया बात अऊ काय हो सकत रहिस.
अस्मा तीर अतक बखत नई रहिस के वो ह अपन मन ला तियार कर सकय. ओकर 23 बछर के दीदी ह साल 2019 मं कैंसर ले मर गे रहिस, अऊ ओकर भाटो ह बीते बछर जून मं लॉकडाउन बखत अस्मा ले बिहाव करे के जिद्द करिस, जऊन ह प्लंबर के बूता करथे. जून 2020 मं ओकर बिहाव कर दे गीस.
दूनो मन ले कऊनो ला ये पता नई ये के लइका के जनम कइसने होथे. अस्मा के दाई रुख़साना कहिथे, “ये बात मन ला दाई ह नई समझायेंव, लाज के बात आय.” येला सुनके दूनो नोनी मन जोर ले हंसे ला धरथें. सब्बो के राय हवय के ये बारे मं सही अऊ सब्बो जानकारी दुल्हिन के भऊजी, यानि ओकर भैय्या के घरवाली दे सकथे. फेर, अस्मा अऊ सलीमा ननद-भऊजी आंय अऊ दूनो मेर ले कऊनो ला घलो गरभ धन जचकी के बारे मं समझाय के हालत मं नई यें.
अस्मा के काकी बंगाली टोला के आशा कार्यकर्ता (मान्यता प्राप्त स्वास्थ्य कार्यकर्ता) हवंय अऊ “जल्दी” ये दूनो नोनी मन ला सब्बो कुछु समझाय ला कहिथें. बंगाली टोला बस्ती रानीगंज ब्लॉक के बेलवा पंचइत मं आथे, जिहां करीबन दू कोरी परिवार रहिथें.
धन ये नोनी मन येकर बारे मं ज़किया परवीन ला पूछ सकथें, जऊन ह वो मन ले सिरिफ दू बछर बड़े हवंय. ओकर बेटा निजाम सिरिफ 25 दिन के हवय अऊ अपन काजल लगाय आंखी ले मटर-मटर देखत हवय. ‘नजर परे’ ले बचाय सेती ओकर गाल मं घलो करिया टीका लगाय गे हवय. जकिया के उमर 19 बछर के हवय, फेर वो ह अऊ नानकन दिखथे. सूती लुगरा पहिरे वो ह अऊ घलो नाजुक अऊ कमजोर दिखत हवय. वो ह कभू इस्कूल नई गीस, अऊ 16 बछर के उमर मं ओकर बिहाव ओकर चचेरा भाई ले कर दे गे रहिस.
स्वास्थ्यकरमी अऊ शोध करेइय्या मन ये घलो पाय हवंय के बिहार के अधिकतर ‘कोविड बाल बहू’ अब गरभ ले हवंय अऊ पोसन अऊ जानकारी दूनो के कमी ले जूझत हवंय, फेर, बिहार के देहात इलाका मन मं लॉकडाउन ले पहिली घलो किसोर उमर मं गरभ ले होय कऊनो नवा बात नई रहिस. ब्लॉक हेल्थ मैनेजर प्रेरणा वर्मा कहिथें, “इहाँ ये कऊनो बड़े बात नई ये. मुटियारिन मन बिहाव करते सात गरभ ले हो जाथें, अऊ पहिली बछर मं इच लइका जन्म कर देथें.”
राष्ट्रीय परिवार स्वास्थ्य सर्वेक्षण (एनएफएचएस-5, 2019-20) के मुताबिक, सर्वेक्षण के बखत 15-19 उमर के 11 फीसदी नोनी मन महतारी बन गे रहिन धन गरभ ले रहिन. देश के सब्बो आंकड़ा ला देखे जाय, त जम्मो बाल बिहाव मन ले 11 फीसदी नोनी मन (18 बछर ले पहिली) अऊ 8 फीसदी टूरा मन के (21 बछर ले पहिली) बिहाव अकेल्ला बिहार मं होथे.
2016 बछर मं बिहार मं होय एक अऊ सर्वे घलो इहीच बात करथे. स्वास्थ्य अऊ विकास के मुद्दा ऊपर काम करेइय्या एक ठन गैर-लाभकारी संस्था, पॉपुलेशन काउंसिल के एक अध्ययन मं मिले हवय के 15-19 बछर के मंझा के 7 फ़ीसदी नोनी मन के बिहाव 15 बछर के उमर ले पहिली कर देय गे रहिस. उहिंचे, देहात इलाका मन मं, 18-19 बछर के उमर के मंझा के 44 फीसदी नोनी मन के बिहाव 18 बछर के उमर के पहिली कर देय गे रहिस.
येकरे बीच, बीते बछर लॉकडाउन बखत कम उमर मं बिहाव वाले ये जवान दुल्हिन मन के हालत अइसने हवय के काम के सिलसिला मं घरवाला के सहर चले जाय के बाद, वो मन पूरा पूरी अनजान माहौल मं रहत हवंय.
ज़किया के घरवाला मुंबई मं जरी एंब्रॉयडरी यूनिट मं काम करथें. जनवरी मं निज़ाम के जन्मे के कुछेक दिन बाद वो ह गांव छोड़ के मुंबई चले गे. लइका के जनम के बाद जकिया ला पोसन के जरूरी अहार मिलत नई ये. सरकार डहर ले मिलेइय्या कैल्शियम अऊ आयरन के गोली अभी तक ले बंटे नई ये. फेर, वोला आंगनबाड़ी ले गरभ के बखत के गोली मन बढ़िया ढंग ले मिल गे रहिस.
वो ह बताथे, “आलू के तरकारी अऊ भातेच” ओकर रोज के खाय के आय. दाल अऊ फल खाय मं सामिल नई होवय, अवेइय्या कुछेक दिन सेती जकिया के परिवार ह वोला मटन धन अंडा खाय ले मना कर देय हवंय, काबर के वो मन ला डर रहिस के येकर ले लइका ला पीलिया हो सकथे. घर के मुहटा के आगू दुधारू गाय बंधाय हवय, फेर अवेइय्या कुछेक महिना तक ले जकिया ला गोरस पीये के गालो मनाही हवय. अइसने माने जाथे के ये चीज मन ला खाय ले पीलिया हो सकथे.
परिवार ह, निज़ाम ला लेके भारी चेत मं हवय. ज़किया के बिहाव 16 बछर के उमर मं होय रहिस अऊ दू बछर बाद निजाम के जनम होय रहिस. जकिया के दाई घरेलू महतारी आंय (जकिया के ददा मजूरी करथे); वो ह कहिथें, “वोला केसरारा गाँव मं एक झिन बाबा करा ले जाय ला परिस. उहाँ हमार रिस्तेदार मन रहिथें. वो (बाबा) ह हमन ला खवाय बर जरी-बूटी दीस. येकरे तुरते बाद वो ह गरभ ले हो गे रहिस. ये ह जंगली दवई आय.” गर वो ह दुबारा गरभ ले नई होही त का वोला फिर ले 17 कोस दूरिहा, केसरारा ले के जाहू? जुवाब मं वो ह कहिथें, “नई, दूसर लइका तब आही, जब अल्लाह के मरजी होही.”
ज़किया के तीन झिन बहिनी हवंय, जऊन मं सबले नान ह पांच बछर के घलो नई होय हवय. ओकर बड़े भैया घलो हवय जऊन ह करीबन 20 बछर के हवय, अऊ मजूरी करथे. सब्बो बहिनी इस्कूल अऊ मदरसा जाथें, फेर, ज़किया ला घर के माली हालत बने नई होय सेती इस्कूल पठोय नई गे रहिस.
का जचकी के बाद वो ला टांका लगाय के जरूरत परे रहिस? ज़किया हव मं मुड़ी हला देथे. अभू घलो दरद होथे काय? ओकर आंखी पनियल हो जाथे, फेर वो ह कुछु बोलय नई, अऊ अपन आंखी निजाम डहर कर लेथे.
गरभ धरे दू दीगर नोनी मन पूछथें के का वो ह जचकी बखत रोवत रहिस, अऊ ओकर नजिक के माईलोगन मन ये सवाल ला सुनके हांसे ला धरथें. ज़किया सफ्फा-सफ्फा कहिथे, “भारी रोयें.” अभू तक के गोठ-बात मं ये ओकर सबले तेज अवाज रहिस. हमन बढ़िया हालत मं रहत परोसी के थोकन बने घर मं, कऊनो डहर ले मांग के लाय कुर्सी मं बइठे रहेन, जऊन ह भूईंय्या मं कुढोय सीमेंट के ढेरी मं ला के रखे गे रहिस.
विश्व स्वास्थ्य संगठन ( वैश्विक स्वास्थ्य अनुमान 2016: मऊत के कारन ; उमर , लिंग के हिसाब ले , देश अऊ इलाका के हिसाब ले , 2000-2016) के मुताबिक़, दुनिया भर मं 20-24 बछर के माईलोगन मन के तुलना मं, 10-19 बछर के उमर के महतारी मन मं एक्लम्पसिया (जचकी के पहिली धन बाद मं हाई ब्लड प्रेशर अऊ दौरा/झटका), जचकी (लइका के जनम के बाद छे हफ्ता तक) एंडोमेट्रियोसिस अऊ दूसर संक्रमन के ख़तरा जियादा रहिथे. जनम के बखत कम वज़न ले लेके, दीगर बड़े बीमारी मन के जोख़िम नवा जन्मे लइका ऊपर घलो बने रहिथे.
ज़किया ला लेके अररिया के ब्लॉक हेल्थ मैनेजर प्रेरणा वर्मा एक अऊ चिंता ला बताथें. वो ह ज़किया ला सलाह देथें, “अपन घरवाला करा झन जा.” बिहार के देहात इलाका मं काम करेइय्या हेल्थ वर्कर्स बनेच कमती उमर के महतारी मन ला सरलग गरभ धरे देखत रहिथें.
उहिंचे, जचकी ले पहिली के देखभाल सेती, महिना भर के गरभ धरे सलीमा (फरवरी मं, जब मोर भेंट होय रहिस) के इहां के आंगनबाड़ी मं नांव दरज होय बांचे हवय. अस्मा छे महिना के गरभ ले हवय, फेर ओकर पेट के उभर बनेच कम हवय. वो ला “ताकत के दवई” मिले लगे हवय – असल मं ये ह कैल्शियम अऊ आयरन के गोली मन आंय, जऊन ला सरकार ह सब्बो गरभ धरे महतारी मन ला 180 दिन तक ले देथे.
फेर, एनएफ़एचएस-5 के मुताबिक, बिहार मं सिरिफ 9.3 फीसदी माईलोगन मनेच अपन गरभ के बखत, 180 दिन धन ओकर ले जियादा बखत तक ले आयरन फ़ोलिक एसिड के गोली खाय हवंय. सिरिफ 25.2 फीसदी महतारी कम से कम चार बेर जचकी ले पहिली स्वास्थ्य केंद्र गे रहिन.
जब अस्मा के दाई बताथें के होवेइय्या दमान बिहाव सेती बछर भर काबर अगोरे नई सकत रहिस, त अस्मा घबरा के मुचमुचाय लगथे. रुखसाना कहिथे, “दमान के घरवाला मन ला लागथे के गांव के कऊनो अऊ दूसर टूरा येला भगा के लेग जाही. वो ह इस्कूल जावत रहिस, अऊ जाहिर हवय के हमर गांव मं ये सब होवत रहिथे.”
राष्ट्रीय परिवार स्वास्थ्य सर्वेक्षण (2019-20) के मुताबिक, 15 ले 19 बछर उमर के 11 फ़ीसदी नोनी मन सर्वेक्षण के बखत तक ले महतारी बनगे रहिन धन गरभ ले रहिन
*****
जनसंख्या परिषद के साल 2016 के सर्वेक्षण (जेकर शीर्षक रहिस, ‘उदय – अंडरस्टैंडिंग एडोलसेंट्स एंड यंग एडल्ट्स ', यानी किशोर अऊ जवान ला समझना) मं भावना ले, देह ले, अऊ यौन अतियाचार के मुद्दा ला घलो सामिल करे गे रहिस, जऊन ला नोनी मन ला अपन घरवाला ले सहे ला परथे. येकर मुताबिक, 15 ले 19 बछर के 27 फीसदी बिहाये नोनी मन के चेहरा मं कम से कम एक बेर थपरा मारे गे रहिस, अऊ 37.4 फीसदी नोनी मन ला कम से कम एक बेर देह-संबंध सेती मजबूर करे गे रहिस. संगे-संग, ये उमर के 24.7 फीसदी बिहाये नोनी मन के ऊपर बिहाव के तुरते बाद लइका जनम करे के दुवाब बनाय गे रहिस, अऊ 24.3 फीसदी नोनी मन ला ये बात के डर रहिस के गर वो मन बिहाव के तुरते बाद गरभ नई धरिन त लोगन मन वोला ‘बाँझ’ कहे लागहीं.
पटना मं रहेइय्या अऊ सक्षमाः इनिशिएटिव फॉर व्हाट वर्क्स, बिहार, के डहर होय शोध के अगुवा अनामिका प्रियदर्शिनी बताथें के लॉकडाउन सेती राज मं बाल बिहाव ला रोके मं कतको दिक्कत आइन. वो ह कहिथें, “साल 2016-17 मं यूएनएफ़पीए अऊ राज सरकार ह मिलके ‘बंधन तोड़’ नांव के एक ठन ऐप लॉन्च करे रहिस, तऊन समे बाल बिहाव ला लेके कतको रपट धन सिकायत मिले रहिन. ये ऐप मं दहेज अऊ यौन अतियाचार जइसने मामला मन के बारे मं जानकारी दे जाथे, अऊ संग मं एक ठन एसओएस बटन होथे, जेकर मदद ले नजीक के थाना ले संपर्क करे जा सकत हवय.
जनवरी 2021 मं सक्षमा ह ‘भारत मं बाल बिहाव, खासकरके बिहार के संदर्भ मं’ शीर्षक ले रपट तियार करिस. ये संस्थान बाल बिहाब ऊपर बड़े सर्वेक्षण के तियारी करत हवय. अनामिका बताथें के नोनी मन के कम उमर मं बिहाव ला रोके सेती, ओकर बढ़िया पढ़ई, किसम-किसिम के सरकारी योजना मन मं, सरत मं नगदी देय, अऊ कतको दीगर उपाय ऊपर मेंझराहा जुवाब मिले हवय. वो ह कहिथें, “ये मेर के कुछेक कार्यक्रम मन के बढ़िया असर परे हवय. जइसने के, नोनी मन ला इस्कूल भेजे सेती नगद ईनाम धन बिहार मं नोनी मन ला सइकिल योजना ले मिडिल इस्कूल मं नोनी मन के दरज अऊ हाजिरी बढ़े हवय. ये योजना ले लाभ लेय नोनी मन के घलो बिहाव 18 बछर के उमर मं हो जाथे, येकरे बाद घलो ये योजना बने हवय.”
बाल विवाह रोकथाम अधिनियम, 2016 ला सख्ती ले लागू काबर नई करे जाय, येकर ऊपर रपट मं लिखाय गे हवय के “बिहार मं बाल बिहाव कानून के असरकारी काम करे ले जुरे कऊनो घलो अध्ययन सार्वजनिक रूप ले नई ये. फेर आंध्र प्रदेश, गुजरात, पश्चिम बंगाल अऊ राजस्थान जइसने दीगर राज मं करेगे अध्ययन ले पता चलथे के राजनीतिक दखल, अऊ येकर सुवारथ ला लेके बनाय मंडली मन अऊ नेटवर्क के असर के कारन, लागू करेईय्या एजेंसी मन ला बाल बिहाव रोकथाम कानून लागू करे मं लड़े ला परथे.”
दूसर सब्द मं कहे जाय त, राजनीति ले जुरे धन संपन्न परिवार समेत, समाज मं अब्बड़ माने सेती बाल बिहाव ला रोके असान नई ये. येकर संग, फेर ये रिवाज सांस्कृतिक अऊ धार्मिक मान्यता ले पूरा पूरी जुरे हवय. येकरे सेती राज सरकार खातिर ये मं दखल देय ह मुस्किल हो जाथे.
अररिया ले 17 कोस उदती मं, पूर्णिया जिला के पूर्णिया पूर्वी तालुका मं, आगाटोला गांव के मनीषा कुमारी अपन मायका के परछी के छईंय्या मं अपन बछर भर के लइका ला कोरा मं धरे खवावत हवय. वो ह बताथे के ओकर उमर 19 बछर हवय. वो ला गरभनिरोध के बारे मं जियादा जानकरी नई ये अऊ वो ह अवेइय्या गरभ ला टारे सेती अक्सर अपन भाग के भरोसा करथे. ओकर छोटे बहिनी, 17 बछर के मनिका, घर के लोगन मन के बिहाव करे सेती दुवाब डारे सेती मुरझाय रहत हवय. ओकर दाई घरेलू महतारी आंय,अऊ ददा खेत मजूर आंय.
मनिका कहिथे, “मोर सर ह बताय हवय के बिहाव करे के उमर कम से कम 18 बछर हवय.” वो हा पूर्णिया सहर के आवासीय इस्कूल के एक झिन गुरूजी के बात ला बतावत हवय, जिहां वो ह कच्छा 10 मं पढ़त रहिस. फेर, मार्च 2020 मं लॉकडाउन सुरु होय के बाद घर लहूंट आय रहिस. अब ओकर घर के मन वोला इस्कूल वापिस भेजे ला लेके असमंजस मं हवंय – ये बछर कतको अऊ अइसने जिनिस के जरूरत बढ़ गे हवय, जेकर खरचा उठाय परिवार नई सकय. घर लहूंटे के बाद, ये बात के संका हवय के मनिका के बिहाव तय कर देय जाही. वो ह बताथे, “सब्बो इहीच कहत हवंय के बिहाव कर ले.”
परोस के, करीबन 20-25 घर के बस्ती रामघाट के बासिंदा बीबी तंजीला 38 धन 39 बछर के उमर मं, आठ बछर के बाबू अऊ दू बछर के नोनी के दादी आंय. तंजीला कहिथें, “गर कऊनो नोनी 19 बछर के उमर मं घलो बिन बिहाये हवय, त वो ला डोकरी समझे जाथे, कऊनो ओकर ले बिहाव नई करेय. हमन शेरशाहबादी मुसलमान हवन, हमन अपन धार्मिक ग्रंथ ला सख्ती ले मानथन.” वो ह बताथें के हमर इहाँ गरभ निरोध के मनाही हवय, अऊ बालिग होय के कुछेक बछर मं नोनी मन के बिहाव कर देय जाथे. तंजीला ह 14 बछर के उमर मं दुल्हिन, अऊ ओकर बछर भर बाद महतारी बन गे रहिन. चऊथा लइका के जनम के बाद, कुछु दिक्कत होईस अऊ ओकर नसबंदी कर देय गीस. बिहार मं (एनएफ़एचएस-5 के मुताबिक) गरभ निरोध के सबले पसंद के तरीका, यानि गरभ ला हेरवाय अऊ नसबंदी कराय के बारे मं वो ह कहिथे, “हमर धरम मं, कऊनो अपन मरजी ले आपरेसन नई करवाय. कऊनो ये नई कहय के हमर 4-5 लइका हो गे हवंय, येकरे सेती अब हमन अऊ पाले पोसे नई सकन.”
रामघाट के शेरशाहबादी मुसलमान मन करा खेत जमीन नई ये. इहाँ के मरद मन नजीक के पूर्णिया सहर मं रोजी मजूरी करथें. कुछु पटना धन दिल्ली चले जाथें, अऊ कुछु मरद मन बढ़ई धन प्लम्बर के काम करथें. वो मन बताथें के ये नांव वो मन ला पश्चिम बंगाल के मालदा के शेरशाहबाद क़स्बा ले मिले हवय, जऊन ह शेरशाह सूरी के नांव मं रखे गे रहिस. वो मन बंगाली भाखा मं गोठियाथें, अऊ अपन समाज के लोगन मन के घन अबादी मं रहिथें. ये मन के ऊपर अक्सर बांग्लादेशी होय के आरोप लगाय जाथे.
गांव के आशा सहायिका, सुनीता देवी के कहना आय के रामघाट जइसने बस्ती मन मं परिवार नियोजन अऊ गरभ निरोध ऊपर सरकारी दखल के बनेच कम असर परे हवय, काबर इहाँ बनेच कम लोगन मन पढ़े लिखे हवंय, बल बिहाव आम बात आय, अऊ गरभ निरोधक ऊपर पूरा रोक हवय. वो ह 19 बछर के जवान नोनी सादिया (नांव बदल दे गे हवय) ले चिन्हारी कराथे, जऊन ह दू लइका के महतारी हवय. सादिया ह अपन दूसर बेटा ला मई 2020 मं, लॉकडाउन बखत जनम देय रहिस. ओकर दूनो लइका के मंझा मं 13 महिना के अंतर हवय. सादिया के ननद ह अपन घरवाला के इजाजत ले गरभ निरोधक सूजी (इंजेक्शन) लगवाय सुरु कर देय हवय. ओकर घरवाला नाई आय, अऊ वो ह आशा कार्यकर्ता के समझाय ले नई, फेर पइसा के तंगी सेती अइसने करवाय ला मानिस हवय.
तंज़ीला कहिथें के बखत धीरे धीरे बदलत हवय. वो ह कहिथे, “हव, जचकी पीरा ले भरे रहत रहिस, फेर, तऊन दिन जइसने नई, जइसने के आज के बखत मं दिखत हवय. हो सकथे के ये समे मं हमर खाय के जिनिस मं पोसन अहार के कमी सेती होय हो.” वो ला पता हवय के रामघाट के कुछेक माईलोगन मन अब गरभ निरोधक गोली धन सूजी धन कॉपर-टी अपनाय लगे हवंय. “गरभ ला रोके गलत आय, फेर अइसने लगथे के आज के लोगन मन करा कऊनो अऊ तरीका नई बांचे हवय.”
वोती, करीबन 18 कोस दूरिहा, अररिया के बंगाली टोला मं अस्मा बताथें के वो ह इस्कूल नई छोड़े हवय. जब ओकर बिहाव होय रहिस, त लॉकडाउन सेती इस्कूल बंद होगे रहिस. बिहाव के बाद वो ह 25 कोस दूरिहा किशनगंज चले गे रहिस. फेर, फरवरी 2021 मं सेहत के सेती वो अपन मायका आगे रहिस. ओकर कहना आय के लइका के जनम के बाद घलो वो अपन नवा इस्कूल, कन्या मिडिल इस्कूल मं रेंगत जाय सकही. वो ह ये घलो कहिथें के अइसने करे मं ओकर घरवाला ला घलो कऊनो आपत्ति नई होही.
सेहत के बारे मं पूछे ले रुख़साना जुवाब देथे: “एक दिन संझा मोला येकर ससुराल ले फोन आय रहिस के येला हल्का खून जाय ला धरे हवय. मंय बस मं बइठके तुरते किशनगंज पहुंच गेंय. हमन सब्बो डर के मारे रोये ला लगेन. वो ह फारिग होय सेती बहिर गे रहिस, अऊ हवा लाग के होही, कऊनो टोनही के.” ओकर बाद ये महतारी के सुरच्छा सेती रिवाज करे खातिर एक झिन बाबा ला घर बलाय गीस. फेर घर लहूंटे के बाद, अस्मा ह घर के मन ले कहिस के वो हा डॉक्टर तीर जाय ला चाहत हवय. दूसर दिन, वो मन अस्मा ला किशनगंज के एक निजी अस्पताल मं ले गीन, जिहां सोनोग्राफी ले पता चलिस के गरभ के लइका ला कऊनो नुकसान नई होय हवय.
अपन ये फइसला ला सुरता करके अस्मा मुचमुचाय लगथे, फेर ओकर सुरता अब त धुंधर हो गे हवय. वो ह कहिथे, “मंय ये अचिंता मं रहे ला चाहत रहेंव के मंय अऊ मोर लइका बने हवन.” वो ह गरभ निरोधक के बारे मं नई जानय, फेर हमर गोठ-बात ह ओकर जाने के ललक ला बढ़ा दीस. येकर बारे मं वो ह अऊ जाने ला चाहत हवय.
पारी अऊ काउंटरमीडिया ट्रस्ट के तरफ ले भारत के गाँव देहात के किशोरी अऊ जवान माइलोगन मन ला धियान रखके करे ये रिपोर्टिंग ह राष्ट्रव्यापी प्रोजेक्ट ' पापुलेशन फ़ाउंडेशन ऑफ़ इंडिया ' डहर ले समर्थित पहल के हिस्सा आय जेकर ले आम मइनखे के बात अऊ ओकर अनुभव ले ये महत्तम फेर कोंटा मं राख देय गेय समाज का हालत के पता लग सकय .
लेख ला फिर ले प्रकाशित करे ला चाहत हवव ? त किरिपा करके [email protected] मं एक cc के संग [email protected] ला लिखव
अनुवाद: निर्मल कुमार साहू


text:
रायपुर। राष्ट्रव्यापी ग्राम स्वराज अभियान के तहत छत्तीसगढ़ के सबो दस हजार 971 ग्राम पंचायत के लगभग बीस हजार गांव म बुधवार के स्वच्छ भारत दिवस मनाए जाही। ये अवसर म सबो ग्राम पंचायत म जनभागीदारी ले स्वच्छता के विषय म जनजागरण बर कार्यक्रम आयोजित करे जाही। अइसे ग्राम पंचायत मन , जे ह अब तक खुला म शौचमुक्त (ओडीएफ) घोषित नइ हो पाइस हे , उमन म स्वच्छता बर ग्रामीण मन के सहयोग ले जनआंदोलन चलाए जाही। मुख्यमंत्री डॉ. रमन सिंह ह प्रदेश के सबो पंच-सरपंच मन अउ ग्रामीण मन ले 18 अप्रैल के स्वच्छ भारत दिवस के आयोजन म सक्रिय भागीदारी के अपील करे हे। पंचायत अउ ग्रामीण विकास मंत्री अजय चंद्राकर घलो ये आयोजन मन म पंचायत प्रतिनिधि मन अउ आम जनता ले सहयोग के आव्हान करे हे।
छत्तीसगढ़ म आज मनाए जाही स्वच्छ भारत दिवस
रायपुर। राष्ट्रव्यापी ग्राम स्वराज अभियान के तहत छत्तीसगढ़ के सबो दस हजार 971 ग्राम पंचायत के लगभग बीस हजार गांव म बुधवार के स्वच्छ भारत दिवस मनाए जाही। ये अवसर म सबो ग्राम पंचायत म जनभागीदारी ले स्वच्छता के विषय म जनजागरण बर कार्यक्रम आयोजित करे जाही। अइसे ग्राम पंचायत मन , जे ह अब […]


text:
रायपुर। छालीवुड म करण खान अउ अनुज शर्मा जइसे स्टार मन ल निर्देसित कर चुके इरफान अब महिला प्रधान सेमी छत्तीसगढ़ी फिल्म ” रजनी रॉकस्टार ” ल निर्देशित करही । फिलिम के मुहूरत रथ यात्रा के दिन भिलाई म होइस । फिलिम के निरमाता नीता कंबोज आय अउ हीरोइन सानिया कंबोज हे, मुहूरत के बाद कास्टिंग जोर ले चलत हे ,बाकी कलाकार मन के चयन होय के बाद फिलिम के सूटिंग सुरू होही। ये मउवका म वरिष्ठ कलाकार विनायक अग्रवाल, भानुमती कोसरे अउ लाभांश तिवारी विसेस रुप ले उपस्थित रिहिन हे।
दगाबाज अउ राजा भैया के बाद रजनी रॉकस्टार के निर्देसन कर ही इरफान
रायपुर। छालीवुड म करण खान अउ अनुज शर्मा जइसे स्टार मन ल निर्देसित कर चुके इरफान अब महिला प्रधान सेमी छत्तीसगढ़ी फिल्म ” रजनी रॉकस्टार ” ल निर्देशित करही । फिलिम के मुहूरत रथ यात्रा के दिन भिलाई म होइस । फिलिम के निरमाता नीता कंबोज आय अउ हीरोइन सानिया कंबोज हे, मुहूरत के बाद […]
Related Posts
Nothing found!
It looks like nothing was found here!


text:
.
रायपुर । अपन मन के अधिकार बर आंदोलनरत परिवार ह पुलिस स चकमा देवत हुए सोमवार के दुपहर के अचानक धरना स्थल ईदगाह भाठा मइदान म पहुंच गे। उमन ह पुलिस के ओर ले लगाए गे बैरिगेट तोड़ दि, अउ उहां प्रदर्सन के संग धरना घलो सुरू कर दिन। येखर बाद पुलिस के आला अधिकारी मन म हड़कंप मच गे। इस दउरान पुलिस के परिजन मन ह गृहमंत्री अउ मुख्यमंत्री के खेलाफ जमके नारेबाजी करत रहिन हे। जेला देखत हुए उहां सुरक्षा म तइनात पुलिस कर्मी मन ह प्रदर्सनकारी मन ल खदेड़ना सुरू कर दिन। बाद म पुलिस ह प्रदर्सन करत सबों पुलिस के परिजन मन ल गेरफ्तार करे लगीन। गेरफ्तार प्रदर्सनकारी मन ल पुलिस ह डीडी नगर थाना लेो गिस हे।
छत्तीसगढ़ के पुलिसकर्मी के परिजन मन के लगतार धरना स्थल म पहुंचना जारी हे। प्रदेश के अलग-अलग जिला मन ले पुलिस परिवार के लोगन अउ ये आंदोलन म सामिल होय अउ समर्थन करइया पहुंचत हे।
प्रदर्शनकारी मन म बड़ संख्या म महिला मन अउ लइका सामिल हे। पुलिस ह उमन ल रोके के कोसिस करिन, जेखर ले चलत स्थिति तनावपूर्ण होगे। परिवार मन अउ पुलिस के बीच म झूमा-झटकी घलो होइस, येकर सेती पुलिस ह सख्त रुक अपनात हुए खदेड़िस, जब वो मानने बर तइयार नइ होइन त समझाइस घलो फेर उमन ल गेरफ्तार करे गिस हे। प्रदर्शनकारी मन के कहिना हे के वो अपन मांग मन ल लेके प्रदर्सन करत हवय, येकर बावजूद उमन के सांतिपूर्ण प्रदर्सन ल दबाये के प्रयास करे जात हे। गेरफ्तारी के बाद परिजन मन ह सरकार ल तानशाह बतात हुए कहिन के जब बड़ अधिकारी मन के मांग पूरा हो सकत हे, त हमार काबर नइ होसकय।
.


text:
राजनांदगांव। मुख्यमंत्री डॉ. रमन सिंह ह कहिन कि बस्तर के वनवासी मन ले बेटी के सम्मान के सबक सीखना चाही समाज ल । पिछड़ा समझे गे वनवासी समाज ह बेटी मन ल शक्ति स्वरूपा देवी मानथे। छत्तीसगढ़ म बेटा अउ बेटी के लिंग अनुपात सबले बढ़िया बस्तर संभागम हवय। उंमन कहिस कि कन्या भ्रूण हत्या के अपराध हत्या के बराबर हवय। ये अपराध बर उतके कड़ी सजा के प्रावधान करे जाना चाही। मुख्यमंत्री ह राजनांदगांव के पद्मश्री गोविन्दराम निर्मलकर सभागार म आयोजित बेटी बचाओ-बेटी पढ़ाओ कार्यक्रम अउ मेधावी छात्रा मन के सम्मान समारोह ल सम्बोधित करत ये बात ल कहिन। छत्तीसगढ़ समाज कल्याण बोर्ड द्वारा आयोजित करेगे कार्यक्रम म 10वीं अउ 12वीं के बोर्ड परीक्षा म 85 प्रतिशत अंक प्राप्त करइया मेधावी छात्रा मन ल प्रशस्ति-पत्र अउ स्कूल बैग प्रदान कर के सम्मानित करे गिस।
मुख्यमंत्री ह कहिन कि संविधान म महिला अउ पुरूष ल समान अधिकार देय हवय। आज समाज घलो धीरे-धीरे बेटा-बेटी के समान अधिकार बर सहमत होवत हवय। उंमन कहिन कि लिंग अनुपात के नजर म छत्तीसगढ़ देश के पहिली तीन राज्य मन म शामिल हवय। छत्तीसगढ़ म एक हजार बेटा म 997 बेटी हवय। आज शिक्षा संघर सब्वों क्षेत्र मन म हमार बेटी मन आगू हवय । ये आयोजन समानता के अधिकार के प्रति लोगन नम ल जागृत करे बर कार्य करही। डॉ. सिंह के कहिना हे कि पहिली स्कूल मन म सुविधा नइ होय के कारण बेटी मन स्कूल जाये म संकोच करत रहिन हे। राज्य सरकार ह जम्मो कन्या अउ बालक विद्यालय मन म शौचालय बनवाइस हे। सब्बों स्कूल मन अउ कॉलेज मन म सेनटरी नेपकिन के व्यवस्था राज्य सरकार ह करत हवय।
डॉ. सिंह ह बताइस कि राज्य लोक सेवा आयोग के राज्य सेवा परीक्षा के माध्यम ले डीएसपी के पद म चयनित 15 बेटी मन ले जब ये पूछे गिस कि नक्सल प्रभावित बस्तर अंचल म कौन सेवा देय हर तैयार हवय तव सब्बों बेटी मन ह नक्सल मोरचा म जाए के सहमति दीस। ये बेटी मन के आत्मविश्वास ल दर्शाथे। मुख्यमंत्री ह मेधावी छात्रा मन ल आशीर्वाद प्रदान करत हुए कहिन कि हमार लक्ष्य सिर्फ 10वीं अउ 12वीं के बोर्ड परीक्षा पास करना नइ बल्कि जीवन के हर परीक्षा म सफलता प्राप्त करे के होना चाही। समारोह म सांसद अभिषेक सिंह, विधायक श्रीमती सरोजनी बंजारे, छत्तीसगढ़ समाज कल्याण बोर्ड के अध्यक्ष श्रीमती शोभा सोनी, खूबचंद पारख, महापौर मधुसूदन यादव, धरमलाल कौशिक आदि मन मौजूद रहिन हे।
राजनांदगांव। मुख्यमंत्री डॉ. रमन सिंह ह कहिन कि बस्तर के वनवासी मन ले बेटी के सम्मान के सबक सीखना चाही समाज ल । पिछड़ा समझे गे वनवासी समाज ह बेटी मन ल शक्ति स्वरूपा देवी मानथे। छत्तीसगढ़ म बेटा अउ बेटी के लिंग अनुपात सबले बढ़िया बस्तर संभागम हवय। उंमन कहिस कि कन्या भ्रूण हत्या के अपराध हत्या के बराबर हवय। ये अपराध बर उतके कड़ी सजा के प्रावधान करे जाना चाही। मुख्यमंत्री ह राजनांदगांव के पद्मश्री गोविन्दराम निर्मलकर सभागार म आयोजित बेटी बचाओ-बेटी पढ़ाओ कार्यक्रम अउ मेधावी छात्रा मन के सम्मान समारोह ल सम्बोधित करत ये बात ल कहिन। छत्तीसगढ़ समाज कल्याण बोर्ड द्वारा आयोजित करेगे कार्यक्रम म 10वीं अउ 12वीं के बोर्ड परीक्षा म 85 प्रतिशत अंक प्राप्त करइया मेधावी छात्रा मन ल प्रशस्ति-पत्र अउ स्कूल बैग प्रदान कर के सम्मानित करे गिस।


text:
बिलासपुर। पेन्ड्रा म एक हिरन जंगल ले भटक के सहर के बस स्टैंड आ पहुंचिस। मंगलावार के बिहनिया बस स्टैंड कना लोगन मन हिरन ल कुकुर ले बचके भागत देखिन, जेकर बाद ग्रामिन मन बन बिभाग ल एकर सूचना दिन। सूचना मिलत ही बन बिभाग के टीम अऊ पुलिस मउका म पहुंचिस, अऊ हिरन ल सुरक्षित बनबिभाग के मडना डिपो लेजाए गिस। संग ही बन बिभाग ह घायल हिरन के प्राथमिक उपचार करिस। फेर उपचार के बाद जंगल म छोड़ दे गिस।
जंगल ले भटक के सहर के बस स्टैंड आ पहुंचिस हिरन ह
बिलासपुर। पेन्ड्रा म एक हिरन जंगल ले भटक के सहर के बस स्टैंड आ पहुंचिस। मंगलावार के बिहनिया बस स्टैंड कना लोगन मन हिरन ल कुकुर ले बचके भागत देखिन, जेकर बाद ग्रामिन मन बन बिभाग ल एकर सूचना दिन। सूचना मिलत ही बन बिभाग के टीम अऊ पुलिस मउका म पहुंचिस, अऊ हिरन ल […]
Related Posts
Nothing found!
It looks like nothing was found here!


text:
CG Kavita Wah Re Mor Chhattisgarh Ke Yuva Naujavan
वाह रे मोर छत्तीसगढ के ….
एक रूपिया किलो म चाऊर मिलथे उही ल खाके जीना हे
एक दिन चाऊर बर कमाना हे त बाकी ल कूद कूद के पीना हे
जवानी के राहत ले कूद कूद के घूमना हे॥
डोकरा हो जाबो त का हे निराशी तो मिलना हे
घर म नई हे खाये बर दाना दारू बर चाऊर ल बेचत हे ॥
दारू ल पिके ओहा डऊकी लईका ल पिटत हे
वाह रे मोर छत्तीसगढ के नव- युवा लइका
काम बुता करना नई हे बीत्ता भर के जबान
जय श्री राम
संगवारी मन ला हमर यह लिखे गए पोस्ट ह कैसे लगीस कमेंट के माध्यम से जरूर बताहू औउ एला दूसर के संग शेयर करेला भुलाहु मत.
आप मन एला व्हाट्सएप औउ फेसबुक टि्वटर या टेलीग्राम जैसे सोशल मीडिया म शेयर कर सकत हव,
जेकर से यह छत्तीसगढ़ के कोना-कोना म पहुंच सके,अउ सब्बोजन एकर पढ़ के आनंद ले सके.


text:
रायपुर । पंडित रविशंकर शुक्ल उद्यान कलेक्टोरेट परिसर म स्मार्ट सिटी के तहत बने बापू के कुटिया के निर्मान म जमके भ्रष्टाचार होइस हे. येकर चलत ये कुटिया 6 माह घलो नइ टिक पाइस अउ येकर छत ढह गिस। प्रदेश कांग्रेस व्यापार प्रकोष्ठ के अध्यक्ष कन्हैया अग्रवाल ह बताइन कि स्मार्ट सिटी प्रोजेक्ट म मचे लूट के ये जीता-जागता नमूना हे। ये निर्मान कार्य म कतका रासि के टेंडर जारी करे गिस हे अउ खर्च कतका कन होइस ? येकरजांच कराके जिम्मेदार मन के खिलाफ ठोस कार्यवाही करे जाना चाही।
बापू के कुटिया के निर्मान म जमके भ्रष्टाचार …6 माह घलो नइ टिक पाइस
रायपुर । पंडित रविशंकर शुक्ल उद्यान कलेक्टोरेट परिसर म स्मार्ट सिटी के तहत बने बापू के कुटिया के निर्मान म जमके भ्रष्टाचार होइस हे. येकर चलत ये कुटिया 6 माह घलो नइ टिक पाइस अउ येकर छत ढह गिस। प्रदेश कांग्रेस व्यापार प्रकोष्ठ के अध्यक्ष कन्हैया अग्रवाल ह बताइन कि स्मार्ट सिटी प्रोजेक्ट म मचे […]


text:
दीपक बावनकर
जय जोहार. छत्तीसगढ़ म बनईया अईसे कोनों फिलिम नई होही जेखर पोस्टर के डिजाईन मंडल बंधु मन नई करे होही। बात लगभग 18 साल जुन्ना हरे जब सिजनेबल वीडियो एल्बम ही छत्तीसगढ़ म बनाए जात रिहिस। तब के बेरा म सुंदरानी वीडियो वर्ल्ड, सुमन वीडियो अऊ एस. जी. कैसेट कंपनी के अपन अलग जलवा रिहिस। उही समय ले उत्तम मंडल अऊ विष्णु मंडल ह अपन काम ल शुरू करे रिहिन। तब ले लेके अब तक इही आस म हाबे कि ओ दिन जरूर आहि जब हमर फिलिम इंड्रस्ट्री के दिन सुधरही।
एलबम अऊ कवर डिजाइनिंग ले शुरू होवईया ऐ सफर ह मंडल बंधु अब फीचर फिलिम के दौर म पहुंच गे हे। सैकड़ा भर ले ज्यादा फिलिम के पोस्टर डिजाईन कर चुके मंडल बंधु ल अपन सबो पोस्टर अब्बड़ भाथे। मंडल ग्राफिक के विष्णु मंडल ह बताईन कि अच्छा ले बारीके ले काम करे जाए त बढ़िया अऊ आकर्षक पोस्टर तैयार करे म एक महीना के समय ह लागथे। ओमन ह अपन ऑफिस म फोटो सेशन के व्यवस्था घलो रखे हे। फिलिम टाइटल के हिसाब ले एक्स्ट्रा फोटोशूट लगाथे। मंडल बंधु मन अपन पीड़ा बतात कहिथे कि अभी काम के कीमत पहिली ले दोगुना त हो गे हे लेकिन पहिली जेन मजा काम करे म आत रिहिस लेन मजा अब नई आए। उत्तम मंडल ह कहिथे कि दर्शक मन पहिली सिनेमाघर म पोस्टर देखत रिहिन त उही फिलिम ल देखे बर दर्शक जातिन जेखर पोस्टर आकर्षक लागे। जे पोस्टर म दम नहीं राहे त दर्शक बाहिर ले लौट जाए। ओमन कहिथे कि छत्तीसगढ़ी सिनेमा के भला अऊ बुरा दोनों दौर गुजर चुके हे अब ओमन ल आस हे त एक स्थापित छत्तीसगढ़ी सिनेमा उद्योग के।


text:
कागज के एक ठन चिराय टुकड़ा खरदरा दीवार के हवा मं उड़त हवय. पीला पर चुके कागज मं लिखाय 'अवैध' अऊ 'अतिक्रमण' जइसे आखर मं बहुतेच मुस्किल ले पढ़े मं आथे, अऊ 'बेदख़ली' ले चेतावनी चिखला ले सनाय हवय. कऊनो देस के इतिहास ला ओकर दीवार मन के भीतरी मं दबा के नई रखे जाय सकय. ये सरहद के कमजोर लकीर मन ले अलग अऊ अतियाचार, साहस अऊ क्रांति के प्रतीक मन के अकास मं तइरत रथे.
वो हा सड़क मं पड़े पथरा अऊ ईंटा के ढेरी ला घूरत रहय. ओकर दुकान के जगा मं सिरिफ इहीच बाहंचे रहिस, जेन ह रतिहा मं ओकर घर बन जावत रहिस. 16 बछर तक ले वो हा संझा बेरा इहाँ बइठ के चाहा पियत रहय अऊ दिन भर लोगन मन ला पनही बेचत रहय. फुटपाथ मं टपरा के तुकड़ा, सीमेंट के नींव अऊ लोहा के मुड़ाय छड मन के मंझा मं ओकर मामूली सिहांसन परे रहिस - कऊनो उजरे समाधि के पथरा कस.
कभू इहाँ एक झिन अऊ बेगम रहत रहिस. अवध के रानी बेगम हज़रत महल. जेन ह अपन घर ला अंगरेज सासन ले अजाद कराय बर बहादुरी ले लड़े रहिस अऊ वोला नेपाल मं सरन लेय ला मजबूर होय ला परे रहिस. वो हा यह उपनिवेश-विरोधी स्वतंत्रता सेनानी अऊ भारत के अजादी के लड़ई के सुरुवात के लड़ाका रहिस, जेन ला बनेच अरसा पहिलेच बिसोर दे गेय रहिस, ओकर विरासत ला मेटा दे गे रहिस. सरहद के दूसर डहर काठमांडू मं एक ठन पथरा बनके अनाथ परे हवय.
अइसने कतको समाधि मन, प्रतिरोध के मलबा भारत के धरती मं ब हुतेच भीतरी गड़ाय परे हवंय. फेर बेपरवाही अऊ घीन के चिखला ला बहिर निकले बर कउनो बुलडोज़र नई दिखय, प्रतिरोध के ये भूले बिसोरे हाथ ला बहिर निकाले बर कऊनो मसीन नई होय. अइसन कऊनो बुलडोज़र नई ये जेन ह औपनिवेशिक इतिहास ला चकनाचूर कर सकय अऊ एकर जगा मं दलित-पीड़ित मन के आवाज ला खड़ा कर देवय, अनियाव के रद्दा मं कउनो बुलडोजर बाधा नई बन सकय, अभू तक त नई.
राजा के पालतू
मोर परोसी के दुवार मं
एक ठन अजीबो जानवर खुसर आथे
हरदी रंग के खाल ला ओढ़ के नाचत,
पहिली के खाय के खून अऊ गोस
अभू तक ले ओकर पंजा अऊ दांत मन मं फंसे हवय.
जानवर गुर्राथे,
मुड़ी उठावत
परोसी के छाती मं कूद परथे.
अऊ ओकर पसली मन ला टोर देथे,
चीर के राख देथे ओकर करेजा.
राजा के ये पसंदीदा पालतू, बेफिकर होके
अपन मोरचा धरे हाथ मन ले
ओकर करेजा ला बहिर निकाल देथे.
हाय, कतके दुर्दांत पसु!
फेर मोर परोसी के छाती के भीतरी पोंडा अंधियार मं
ओकर आस के उलट, एक नवा करेजा जाम जाथे
बउखलाय जानवर दहाड़ मारे अऊ एक ठन अऊ करेजा ला चीर देथे .
लाली अऊ जिनगी ले भरे एक अऊ करेजा जाम जाथे
हरेक चीरे करेजा के बदले एक ठन नवा करेजा.
एक नवा करेजा, एक ठन नवा बीजा,
एक ठन नवा फूल, नवा जिनगी,
एक ठन नवा दुनिया.
मोर परोसी के दुवार मं
एक ठन अजीबो जानवर खुसर आथे,
खइरका-खइरका करेजा ला चीर के बइठे जानवर, जेकर भीतर जान नई.
अनुवाद: निर्मल कुमार साहू


text:
अंबिकापुर। सेंट्रल जेल म 19 कैदी मन ल के तबीयत बिगड़ गेहे। जेमा एक झन कैदी के मवउत होगे हे। मामला म जांच के निरदेश दे दिए गेहे। बड़े संख्या म कैदी मन के तबीयत बिगड़े ल लेकर चर्चा मन के दउर सुरू होगे हे। मिली जानकारी के मुताबिक कैदी मन उल्टी दस्त ले परेशान हे। पीछु कुछु महीना ले जेल म लगातार होवत हे कैदी मन के मवउत के मामला सामने आवत हे। जेल प्रशासन ह मामला म जांच कराये के बात कहिन हे।
सेंट्रल जेल म कैदी मन उल्टी दस्त ले परेशान
अंबिकापुर। सेंट्रल जेल म 19 कैदी मन ल के तबीयत बिगड़ गेहे। जेमा एक झन कैदी के मवउत होगे हे। मामला म जांच के निरदेश दे दिए गेहे। बड़े संख्या म कैदी मन के तबीयत बिगड़े ल लेकर चर्चा मन के दउर सुरू होगे हे। मिली जानकारी के मुताबिक कैदी मन उल्टी दस्त ले परेशान […]


text:
कोरिया। जिला म स्वास्थ्य सुविधाएं कतका बेहाल हे, एखर अंदाजा ये बात ले लगाए जा सकत हे कि। जिला अस्पताल म भर्ती एक लावारिस मरीज के देहे म चांटी रेंगत मिलिस। उहें अस्पताल के हालत तो छोड़व अस्पताल के जिम्मेदार मन के असंवेदनसीलता के आलम का हे एकर घलो अंदाजा आप मन लगा सकत हव। कि एक जियत मनखे, जेकर इलाज कराए जात हे ओकर देहे म चाटी होना कतका बड़े लापरवाही के बात हे। फेर जब डॉक्टर मन ल ए बिसय म बात करे के प्रयास करे गिस। त डॉक्टर के कहना है कि, हमार अस्पताल म लावारिस लोगन मन के इलाज के कउनो ब्यवस्था नइए।
ये जिला अस्पताल म लावारिस लोगन मन के नइ होवय इलाज
कोरिया। जिला म स्वास्थ्य सुविधाएं कतका बेहाल हे, एखर अंदाजा ये बात ले लगाए जा सकत हे कि। जिला अस्पताल म भर्ती एक लावारिस मरीज के देहे म चांटी रेंगत मिलिस। उहें अस्पताल के हालत तो छोड़व अस्पताल के जिम्मेदार मन के असंवेदनसीलता के आलम का हे एकर घलो अंदाजा आप मन लगा सकत हव। […]
Related Posts
Nothing found!
It looks like nothing was found here!


text:
मनीराम मंडावी ह अमली के बड़े अकन रुख के तरी बने बांसुरी बनाय के अपन खुल्ला करखाना मं बैइठ के बांसुरी बनावत रहिस हे-जेन ह हवा मिलते सात बाजे ला लगथे, फेर ये हा जानवर मन ला डेराय बर घलो एक ठन हथियार बन सकत हे. 42 बछर के मनीराम बताथे, जेन बखत ऊ हा जवान रहिस, “ओ समें मं जंगल मं बघुआ, चीता अऊ भलूआ राहत रहिन, जेन मन बांसुरी घुमे ले परा जात रहिन.”
बांस ले बने ये बाजा ला सुकुड बांसुरी कहे जाथे, ये मं मुंह नई रहय,बस दू ठन छेदा रहिथे, जेन ला बजाय बर बस हवा मं घुमाय ला परथे.
मनीराम एक दिन मं एके ठन बांसुरी बनाय सकथे, जेन ला वो हा तिर तिखार के सहर मं लगैय्या प्रदर्शनी मं या फेर हाथ ले बने चीज बेचेय्या समिति मन ला 50 रूपिया मं बेच देते. जेन ला ओ मन ले ग्राहेक मन कम से कम 3 सो रूपिया मं बिसोथें.
मनीराम हा 30 बछर पहिले जब एकर बनैय्या उस्ताद मंदार सिंह मंडावी ले मिलिस अऊ सीखे रहिस तब ले ये ला बनाय बर सुरु करिस. वो हा कहिथे, "मंय जब 15 बछर के आसपास के रहेंव अऊ जलाय बर लकरी लाय जंगल गे रहेंव, वो हा मोला बलाइस अऊ कहिस, तंय स्कूल नई जावत हस, आजा तोला कुछु सिखाहूँ.” एकर सेती मनीराम ह हंसी-खुसी स्कूल जाय बर छोर दिस अऊ ओकर संग काम करे ला सुरु कर दिस.
मनीराम अब बांसुरी बनाय के जेन जगा मं काम करथे वो ह घड़बंगल के तिर मं हाबे. घड़बंगल नरायनपुर जिला के अबूझमाड़ (ओरछा) ब्लॉक के जंगल मं बसे गोंड आदिवासी मन के बस्ती आय. ये जगा मं सब्बो कोती बांस के किसिम-किसिम अकार के डंडा मन कुढोय रखे गे रहिस अऊ बांसुरी बनाय के अऊजार आगि मं तिपत रहे जेकर महक हा ये सर्दी मं हवा मं बगरत रहय. तियार हो चुके बांसुरी, अऊ बनाय के छिनी अऊ किसिम किसिम के चाकू ला रखे बर एक ठन झोंपड़ी अलग ले बने हावय. मनीराम इहाँ रोज के 8 घंटा बूता करथे - जे मं बांस ला आकार के हिसाब ले काटे के, छिले के, सफ्फा करके अऊ तात अऊजार ले ओ मं फुल बनाय के संगे संग लकीर पारके तियार करे के, आगि दिखा के बांसुरी मं रंग भरे के रथे.
मनीराम जेन बखत बांसुरी नई बनाय तेन बखत वो हा अपन दू एकड़ के खेत मं बूता करत रहिथे.एकर ले वो हा अपन परिवार के 5 परानी मन बर-ओकर घरवाली अऊ जवान हो चुके तिन लइका, मन बर धान के खेती करथे जेन हा अकास ले बरसे पानी के भरोसा मं होथे.ओकर कहना आय, ओकर बेटा मन, जेन मन छोटे मोटे बूता करथें, तेन मन के येला सीखें मं कोनो रूचि नई ये (ये समाज मं एला सिरिफ एर्रा मन बनाथें)
बांसुरी बर बांस नरायनपुर ले लाथे जेन हा इहाँ ले रेंगे मं एक घंटा के रद्दा आय. वो हा कहिथे, “20 बछर पहिली ये मेर जंगल रहिस अऊ बांस हा हमन ला सुभीता ले मिल जात रहिस. अब एकर बर हमन ला कम से कम 5 कोस जय ला परथे. पहिले के बखत मं, घना जंगल रहिस हे. सागौन जइसे बड़े बड़े रुख, जाम अऊ मोडिया जइसने फलवाला रुख ले भरे रहिस हे, अब बड़े रुख नई ये, अब तो सुकुड बांसुरी बनाय बर मुसकिल होत जावत हे.”
अमली रुख मन के छाँव तरी मं बने ओकर ये कारखाना मं जेन बखत हम मन गोठ-बात करत रहेन तेन बखत मनीराम अपन बीते दिन ला सुरता करत रोंवासी होत कहिथे, "इहाँ खरहा अऊ हिरन रहत रहिन, अऊ मोला कभू-कभू नीलगाय घलो दिखत रहिस, बरहा घलो साफ नंदा गे हे... अवेय्या बखत जब हमर लईका मन मोर ले पूछहिं – ‘जंगल मं कुछु काबर नई दिखत हे? का जंगल मं रुख अऊ जानवर मन राहत रहिन?’ - तब हमर करा ओ मन के सवाल के कोनो जवाब नई होही."
अनुवाद: निर्मल कुमार साहू